text:
No mi seedironoo e baaba en an ko mi wayniiɗo ɓe, mi ndaari kaydiiji ɗi winndu mi fii (yamirgol ko moƴƴi haɗa ko añaa) fii yo mi timminir ɗun lannoode yewtere fighihiyankoore e nder winndannde weddiinde, fii yo mi eɓɓindo udditugol bonfo hertiiɗo fii yewtere aroore nden, nden yewtere nde mi saatii min tigi waɗude lannde mayre on wano baaba en an fodiri lan non.
No saa’i gooto feƴƴirnoo, hari mi winndii lannde buy waɗayɗe didol aranol ngol fii yewtere huuɓunde aroore nden, mi yanngii fii mayre saa’aaji buy miɗo winndude lannde.
Ɓaawo fodondiral yewtere nden hewtii, baaba en an ari ɓe salmini ɓe yetti Allaahu seniiɗo on ɓe manti mo ɓe fuɗɗii yewtere nden.
Ko wonunoo arannde ko mi lanndii ko fii guri moƴƴi-naaɗi ittaaɗi e leyɗe ɗe wonaa leyɗe lislaamu, wano eroop e piyude misal e ko wonaa ɗun.
• Mi wi’i baaba en an: Gorko hino wattoo montor hara ɓoggol makko on ko e guril moƴƴinaa ko ittaaɗo e leydi ndi wonaa leydi julɓe hara jooma mu’un anndaa si tawii ngil gorul ko guril mummunnte hirsaaɗo e laawol sari’a lisalaamu on kaa wonaa, maa hara sentir on maa tuuba mban ko e guril moƴƴinaa, enee o ɓortoto ɗun, si tawii o faalaama juulude ?
-Ɓe maaki : Ɗun hino sella juulirgol fanni ɓernde makko hino ɓutti wonnde mban tuuba maa on sertin ko iwuɗo e guril mummunte mo teewu mu’un dagii ñaamu-gol ko hirsaaɗo e laawol sari’a.
• Enee porte marirɗe mbuuɗi ka nder jiifa si tawii guril majje on ko sifa guril jantaa ngil ngil ?
- Juulirgol ɗun hino dagii.
• ƴetten misal wonnde o heɓii ɓuttu ɓernde wonnde ngol ɓoggol motor maa on sentir ko e guril mummunte mo hirsaaka e laawol lislaamu on kono o juulirii ɗun ko’o yejjituɗo ɓaawo ɗun o annditi himo juulude o ɓortii mortor makko on maa sentir makko on kisan o bugii ?
- Julde makko nden hino sella, si wonaa hara yejjitugol makko ngon ko tippude e anngal jonnugol himme [on saa’i haray hino waɗɗii mo fillitaade julde nden].
• Masin kuuran wuppirɗo yornay conci ɗin tuma ndiyan ɗan taƴi e majji, ɗi yoora e laawol doole yiilagol ngol wonaa haamugol ngol, enee ɗun ɗon yonay laɓɓingol ɗi ?
- Eyyo, ɗun ɗon yonay laɓɓingol ɗi.
• Tuma go’o miɗo salmina goɗɗo hara juuɗe an ɗen hino ɓuuɓi kono hara mi anndaa si tawii mo mi salmini on ko keefeero mo lintaaka laaɓuɗo, enee hino waɗɗii lan lanndagol mo fii yo mi fellitu ?
- Wonaa non woniri, waɗɗaaki ma lanndagol mo, hiɗa waawi wi’ude wonnde junngo an meemungo jungo makko ngon ko laaɓungo.
• Janngoowo ka duɗal mawngal, maa njulaajo, maa nannduɗo e maɓɓe himo setoo e leyɗe ɗe wonaa leyɗe julɓe wano eroop e piyude misal ka tawata o waawataa ronkude jillondirde e yimɓe leydi ndin alyahuudi yankee-ɓe ɓen e annasaarankooɓe ɓen e ɓuuɓol e gayngol .. ka femborde maa ka yariɗe kafe maa ka ñawndoowo maa ka paasoowo e ko wonaa ɓee ɗo’o, ko tawata welanaamo fii lintugol ko honɗun o waɗata ?
- O ƴettay wonnde ɓalli maɓɓe ɗin hino laaɓi fannii o yi’aali soɓe keneejo e majji.
• Si tawii mi naatii e suudu ndu yimɓe ɓe wonaa siforaaɓe laaɓal hoɗunoo ko adii lan enee hino daganii lan nde mi ñaawa wonnde ko woni ton kon fow hino laaɓi ?
Eyyo, ƴettu wonnde piiji ɗin fow hino laaɓi fannii a anndaali soɓugol majji on.
• Accee hakkee mi egga ka julde mi lanndoo fii ñaawoore neɗɗo himo juula hoora kono ko heewi e ko’o loototoo lonngal kon ko e hoore faljere.. himo felliti fewndo ɗo’o pellet yoga e ko’o lootii lonngal e ko feƴƴi kon ko faljere, kono o anndaa ko ɗe jelu tippude e ɗun o anndaa ko julɗe makko jelu boni, e korka ko jelu?
- Korka makko kan hino selli hay si tawii lonngal ngal sellaa, kono hino waɗɗii mo yoɓugol kala julde nde o juuli e lonngal bonu ngal, si tawii o waɗanii e ɗiɗi hakkunde ko ɗuuɗi e ko fanɗi haray yonndinorgol ko fanɗi kon hino daganii mo.
• Tuma go’o haray miɗo faalaa juulude hara miɗo jogii kaydiiji daneeji, enee miɗo waawi sujjude e hoore majji ?
- Eyyo, hiɗa waawi sujjude e majji, si tawii hiɗi laaɓi hara ko moƴƴiniraaɗi leɗɗe maa ko nanndi e mu’un e ko sellata sujjeede e mu’un, ko wano non si tawii ko moƴƴinaa ɗun e hottollo..
• Sujjugol e simon non ?
- Ɗun ɗon kadi hino dagii sujjugol e mu’un.
• Miɗo nana radiyoo maa tefefiision alhgur’aana hino janngee e mu’un aayeeje ka sujjetee, enee mi sujjay ?
- Wonaa non woniri, sujjugol waɗɗaaki ma si wonaa hara a nanu hito janngoowo on tigi hara wonaa ko ƴettaa.
• Sonnaajo hino juulude kono o anndaa wonnde seeɗa e sukundu makko ndun hino yaltiti ka ɓaawo tiggaare makko, enee yeetagol mo e nder julde nden maa ɓaawo julde nden hino waɗɗii lan ?
- Waɗɗaaki ma yeetagol mo hay si tawii o anndaali haa o gaynii julde nden julde makko nden hino selli, si tawii o anndii ɗun o suuɗii sukundu ndun e nder julde nden kadi haray julde nden hino selli.
• Neɗɗo immoto ko adii julde subaka nden naatude e minitaaji enee himo waawi jokkindirde ɗoyngol ngol si tawii himo anndi maa himo tanƴinii wonnde o finataa si wonaa tuma naange ngen fuɗi ?
- Si tawii ɗun ko welsindagol e hoynugol fii julde nden haray dagaaki.
• Janngoowo, maa golloowo e nokkuure woɗɗirnde ka o hoɗi ɗon ɓuri kiloo meeter 22, hara ñannde bee o yahay ka o gollata ɗon o arta ka o hoɗi ɗon, ɗun hino waawi jokkondirde ko ɓuri hitaande, ko honɗun woni ñaawoore julde makko nden ɗon ?
- O timminay julde makko nden o hoora.
• Si tawii non e nder yontere nden ko laabi tati maa laabi nay o yahata ton wonaa tawde mecce makko ɗen ko e nder setagol woni, ko woni tun ko fii faandaareeji go’o, wano haylagol maa ñawndagol, ko honɗun woni ñaawoore julde makko nden ?
- O timminay julde makko nden o hoora, sabu yimɓe ɓen ko wi’ata ko’o heewuɗo setagol, hay si tawii ko laabi ɗiɗi o yahata o wona balɗe jowi ka leydi makko [haray hino waɗɗii mo hawtindirde ɗuytugol ngol e timmingol julde nden, ka nder lewru suumayee o hawtindira hakku-nde hoorugol ngol e yoɓitugol ngol ɓaawo mayru].
• Ɓaawo hiɗen yewtude fii setagol, newnanee lan mi lanndoo ñaawoore goɗɗo setiiɗo ɓaawo walluhaa on e nder lewru suumayee hara himo hoori ?
- [O timminay korka makko kan] yoɓitugol fawaaki mo.
• Si tawii non o setike ko adii walluhaa on, hara hari himo anniyinoo setagol gila jemma ?
- [Hoorugol ngal ñallal alanaa mo] si tawii o yaltii e leydi makko ndin o huntoto, hino fawiimo yoɓitugol ñalaande nden.
• Si tawii non o setike ko adii walluhaa on hara wonaa o anniyinooɗo setagol gila jemma ?
- Ñaawoore makko nden ko ñaawoore feƴƴunde nden.
• Setiiɗo e nder lewru suumayee o artii ka leydi makko maa ka’o hoɗi ɗon ɓaawo walluhaa on enee hara hino waɗɗii mo jogitagol ko lutti e nder ñallal ngal kon ?
- Ɗun waɗɗaaki mo, hay si tawii non hino haanani mo jogitagol ko heddii e nden ñallal makko ngal kon.
• Si tawii non o hewtitii ko adii walluhaa on kon hari o itti gooƴe e nder laawol ngol ?
- Ñaawoore makko nden ko ñaawoore feƴƴunde nden.
• Si tawii non o hewtitii ka leydi makko maa ka o hoɗi ɗon ko adii walluhaa on kono hari o ittaali kooƴe e nder laawol ngol ?
- Anniyagol korka hino waɗɗii mo, o woɗɗitoo firtayɗi korka ɗin e nder ko heddii e nden ñallal makko ngal kon, on tuma yoɓitugol fawaaki mo.
• Neɗɗo hino hoorude duuɓi heewuɗi kono o anndaa lootagol lonngal janaaba ko waɗɗii ɗun e hoore makko e hoore majjere o loototaako lonngal ?
- Korka makko kan hino selli, kaffaara fawaaki mo.
• Nawnuɗo nawnaaje ɓernde go’o hino gollitira aala wallayɗo mo foofude on aala ɗo si tawii takkaama ka nnder hunnduko hino anndi e gaas ɓiƴaaɗo, enee on aala ɗon hino gasida e korka ?
Eyyo, on gollitirayɗo on aala heddoto e gollitirgol mo e nder gorka makko kan ka sella.
• Enee hino dagii jonnugol ñaametee ɓe ɓe hoorataa e nder lewru suumayee ka nder yeeyirɗe ñaametee maa ka nder cuuɗi, maruɓe nganto ɓen woo ɓe maraa nganto ɓen woo, si tawii ɗun addaali ittugol horma lewru teddundu ndun ?
- Maruɓe nganto ɓen hino waawi [ɓe alaa nganto ɓen tawaaka].
• Si tawii mi heɓii ɓuttu ɓernde wonnde gollirayɓe limooreeji weeyo ngon fii anndugol darooɗe lewru ndun wonnde lewru ndun darike, enee ɗun ɗon yonay lan fii tabintingol daragol lewru ndun mi hoora maa ko iidi mi taƴa ?
- Heɓugol ɓuttu ɓernde e ɗun yonataa hoolagol tawde lewru ndun ko gasayndu yi’eede yonataa, ko woni ko bee an yi’aa ndu maa goɗɗo go’o wonuɗo ka maa yi’andu, ko goonga yi’ugol ndu e nder leydi go’o ndi kafuɗaa puɗal e mutal yonay ka tawata yi’ugol ndu e ndin leydi ko lijmondirɗun e yi’ugol ndun ka leydi maa si wonaa tawde ko haɗi hino woodi immorde e duulere maa nduggu maa fello.
• Bootohun poore wonndukun e ndiyan e sukkar e yoga e ñaameteeji hino jonnee nawnuɗo waɗiree meselal ka nder ƴiiƴan nawnuɗo on sabu nawnaare maa ko wonaa nawnaare wasi tawii o jonnaama fii ñaametee enee hino waɗɗii woɗɗitagol ɗun ?
- Waɗɗaaki mo, kono non hino haananimo.
• Jooni yomi yahu ka hajju, mi lanndoo fii gorko heɓuɗo ko hajjiroytee kon e nder hitaande immorde e duuɓi o haɗaa yahugol ngol o waawali heɓude newna-neede naatugol fii yo’o hajju e nden hitaande ɗon, o ɓittori haajuuji makko ɗin ñaamugol ndin jawdi eɓɓaandi fii hajju ngun, no hajju ngun feƴƴiri, ɓaawo ɗun o waawaali heɓude jawdi yonayndi mo fii hajju makko ngun ?
- Si tawii o waawii fii duuɓi arooji ɗin haray hajju ngun hino waɗɗii mo, si tawii o waawaali haray waɗɗaaki mo.
• On wi’ii no lan ko yewtere fii hajju wonnde on bugino jamratu aghabati kono on yewtaali lan ko e banŋe honɗun bugorɗon ɗi ?
- Ko’e banŋe yeeso majji on mi bugoriɗi [ɓaawo bugorgol ɗi ɓaawo majji on dagaaki].
• On wi’iino lan wonnde ko nokkuure wi’eteende juhufa horminiranɗon hajju ngun ɓaawo on hewtii Jidda ka avion si tawii neɗɗo horminii e hoore majjere gila Jidda tigi hara wonaa ka wi’etee Juhufa ɗon ?.
- Si tawii wonii hari o takku hormingol gila Jidda haray hormingol makko ngol hino selli.
• On wi’ii lan kadi wonnde ɓaawo on wanggagol ngol dogugol ngol hakkunde Safaa e Marwaa on taƴƴan no hoore mo’on sukunde mo’on ndun, si tawii non on taƴanii goɗɗo e siɓɓe mo’on ɓen hara ko kanko ɗaɓɓiri on ɗun ko adii on taƴande hoore mo’on ?
- Alanaalan taƴangol goɗɗo go’o ko adii mi taƴangol hoore an.
• Si tawii mi hattanii hajjugol e nder nde’e hitaande ɗo’o, hara ko mi janngoowo ka nder duɗal mawngal (université) maa ka duɗal hakkunde wal, yahugol an hajju ngun hawrondirii e ndartanndeeji fooloo ɗin ka lannitoode hitaande ko tawata si tawii mi yahii hajju ngun ɗun adday luppugol an ka nder ndartannde fooloo ɗun adda hayrugol an hitaande nden fow, ɓitteende jawdi yankoore e maanaa yankoore hino e nder ɗun ?
- Fannii yahugol ma’a hajju ngol wonante sabu ɓittee-nde tiiɗunde wano wi’irɗaa non, hino dagani maa accugol hajju on e nder nde’e hitaande.
• Accee hakkee mi feƴƴa ɗon mi lanndoo fii yoga e fiyakuuji ngeygu mi fuɗɗara lanndagol fii bankji ɗin ɗi tawata wonaa yimɓe leydi ndin waɗiɗi, yoga e yimɓe hino waɗa ton jawle maɓɓe fii yo ɓe heɓu tono ?
- Baaba en an maaki Accu mi lanndo maa taho taw hara ɗin bakuji ko leyɗe julɓe ɓen woni wallitaade ɗi kaa ko leyɗe ɗe wonaa julɓe? Enee on tigi waɗay nder ton jawdi makko ndin e hoore sarti yo ɓe jonnu mo nafa kan kaa wonaa non woniri ?
• Ko honɗun senndi ɗun fow ?
- Waɗugol e bankji leyɗe ɗe wonaa leyɗe julɓe ɓen hino dagii e alhaaliiji ɗin fow hay si tawii ko sartingol heɓugol tono, si tawii non ko waɗugol ka bankji leyɗe julɓe ɓen si tawii ko sartigol tonagol haray hino harmi, si tawii ko ko aldaa e on sarti ɗon haray alhaali on jillaa e ribaa ko dagaaki gollitirgol ndin jawdi ƴettaandi e ɗun si wonaa tuma on tigi yiltitii ka ñaawoowo sari’a on maa lontiiɗo mo’on.
• Enee ɗun hino seedi hakkunde jawdi ndi o waɗi ton ndin e tono mo o heɓata ka banku halfinaaɗo ?
Wonaa non woniri, ɗi seedaa..dagaaki gollitirgol hay huunde e ko ƴettaa e bankuuji leyɗe julɓe ɓen, si wonaa tuma on tigi yiltitii ka ñaawoowo sari’a on maa lontiiɗo mo on.
• On wi’ii lan wonnde waɗugol jawdi e nder bankuji leyde lislaami yankkoje ɗen wonndude e sartingol heɓu-gol nafa dagaaki, ko honɗun faandi ɗon e sarti ? Asikkay ko faala ɗon wi’ude ko nde waɗoowo on rottata e gootal wonnde o lanndotaako banku on tono si tawii bank on jonnaali mo ?
- Wonaa non woniri, wonaa ɗun ɗon woni sarti on, ko woni firo mu’un ko wonnde o sartintaa ɗoftagol banku on jonnugol mo tono ɓeydiiɗo e jawdi ndin, si tawii non ko tippude e lannditagol mo tono’on haray ɗun ɗon hino hawtondira e ronkugol sartingol ngol, wano tawiri tippugol e ronkugol lannditagol ngol hino hawtondira e sartingol ngo,l goɗɗo e majji ko janano e oya.
• Si tawii miɗo anndi wonnde banku on jonnay lan tono hay si tawii mi sartinaali ɗun e hoore makko enee taw hara si tawii hino daganii lan waɗugol nder ton ka geɓal kaliifuuji tabituɗi ?
- Eyyo, ɗun hino dagani maa ɓaawo a sartinanaali mo tono.
• Woɓɓe go’o hino ñawloo bankji ɗin, banku on sartinana ɓe tono happaaɗo fii ñawlugol ɓe, tuma go’o ñawlugol ngol hino wonndi e tigingol ?
- Dagaaki ñawlagol e bank si tawii ɓe sartinanii ma tono sabu ɗun ko ribaa foti ñamaande nden hino wonndi e tigingil maa aldaa, kono hino dagii ka ɓe jaɓa jawdi ndin e juuɗe makko hara wonaa faandaare ñamaande on ɓaawo ɗun jawdi ndin gollitiree e duŋayee ñawooro sari’a on maa lontiiɗo mo’on, on tuma ganndal maɓɓe wonnde banku on ɗaɓɓirayɓe e hoore karhugol tono on, si tawii banku on lanndike ɓe haray hino waɗɗiiɓe jonnugol mo.
• Neɗɗo mo alanaa hoore mu’un suudu ndu o haɗa e mu’un, enee himo waawi ñawlaade banku laamu ngun e sarti tono fii mahangol hoore makko hoɗo ?
- Ñawlagol e sarti heɓgol tono dagaaki e nder ko woni woo.
Kono hino sella ƴettugol jawdi ndin e juuɗe makko hara wonaa e faandagol ñawlagol o sellina huutorgol ndi on yiltitagol ka ñaawoowo sari’a on maa lontiiɗo mo’on.
Miɗo faalaa fillitanaade ma ko mi yewtumaa jooni kon wonnde huutorgol jawle ɗen ka bankiji laamu yankooji e nder leyɗe julɓe ɓen hino hatonnji e duŋayee ñaawoowo sari’a on maa lontiiɗo mo’on.
• Fawtagol e ahadi fii jawdi ka bankuuji hino dagii? e piyude e misal nde banku on fawtantoo halfinayɗo jawdi on nokku go’o, ka banŋe laamu maa ko wonaa ?
- Hino dagii hay si tawii banku on ƴettii jawdi e juuɗe makko sabu ngol fawtanagol mo.
• Golle waylindirgol nder e yaasi hino dagii ?
- Toɗɗanolan lanndal ngal tigi maa waɗanaa mi misal fii yo mi jaaboma huunde laaɓunde.
Banku on moƴƴinanay huwwondirteeɗo maɓɓe on sek fii henndagol jawdi go’o e innde makko immorde e lontii-ɗo mo on ka nder maa ka yaasi si tawii huwwondirteeɗo on hino mari jawdi ka nder banku, ɓaawo ɗun banku on ƴetta e juuɗe makko jawdi fii ko’o walli mo kon ?
• Banku on hino waawi yeeyude kaalisiiji janani maa soodaɗi e hoore tono ?
- Himo waawi waɗude ɗun.
• Ahadi holnugol yimɓe ɓen (assurance) e bone mayde e yoga e tanaaji go’o maa e fii jawle ɗen, wano afiyonje ɗen e otooje ɗen e laaɗe ndiyan ɗen immorde e bone yanugol e sumugol maa yoolagol... ?
- Ɗun ɗon fow hino selli, banŋeeji ɗin ɗiɗi non hino haani ɗoftaade.
• Jooni mi acciriinii fii bankji ɗin mi lanndoto fii yeeyugol feccere jarra kanŋe tafaaɗo e feccere jarra kanŋe mo tafaaka wonndude e ƴettugol coggu tafugol ngol ?
- Ɗun hino harmi dagaaki, wonnde kala ɗun hino lolli ka siyaakeeɓe ɓen hannde, hari mi jaabike ma ngal lan-ndal mi tentinane kadi jooni: ko harmuɗun dagaaki.
• Yoga e cuɗaariiji desal ko tafaaɗi e kanŋe daneejo, enee hino daganii worɓe ɓen ɓornagol ɗun ?
- Ko platin (métal précieux) faalaɗaa wi’ude ?
•Eyyo,
- Ɗun ko njanndi ndi wonaa kanŋe, hino daganii worɓe ɓen ɓornagol, sabu ko ɓe haɗaa ɓornagol ko kanŋe tun e nooneeji majje on fow, wonaa goɗɗun go’o.
• Moƴƴingol beebedii e mbaandi neɗɗanke maa mbaadi mummunte hino dagii ?
- [Dagaaki].
• Pirintingol mbaadi neɗɗanke maa mummunte hara wonaa ɓanndu hino dagii?
- Hino dagii.
• Conci go’o ɗewluɗi ɓowruɗi yeeyooɓe ɓen hino wi’a ko ɗi hariiri laaɓuɗo, kono mi anndaa si tawii ko ɗi hariiri laaɓuɗo maa wonaa, hino waɗɗii lan tefugol fii yo mi fellitu ?
- Wonaa nonwoniri tefugol waɗɗaaki ma fii yo’a fellitu, hiɗa waawi wattaade ɗi.
• Jooma tummbere leydi fottii e (intrepreneur) on fottii wonnde yo’o mahammo suudu ka leydi makko o yoɓa mo coggu happaangu, o sartinana mo wonnde golle ɗen ko e nder hitaande o faalaa, si tawii (intrepreneur) on lannaali ɗun e nder dummune happaaɗe ɗen o yoɓay jooma suudu ndun coggu ko leeti kon ?.
- Tuma go’o ko intreptreneur on sartinanta jooma suudu ndun gollugol golle ɗen e nder hitaande, sarti wata jooma suudu ndun nennu piiji gollirɗi ɗin e nder dummunne gollugol ngol, si tawii o nenniiɗi intrepreneur on yoɓinay mo sabu ko’o nenni mo kon.
Si tawii hitaande nden lannii o mahaali suudu ndun, hara sabu on ko e jooma suudu ndun iwri, intrepreneur on hino waawi mo fawude coggu hingu waawi wonude lewru yankooru, hingu waawi wonude nde wootere, foti nennugol ngol no juuti maa hino raɓɓiɗi.
Enee ƴettugol ngun coggu ɗon hino dagii e nder mbaadiiji ɗin ɗiɗi non e tawde le sartinii ɗun e nder huwwondiral waɗɗii ngal ?
- Hino dagii ƴettugol coggu ngun e nder mbaadiiji ɗin ɗiɗi non.
•Yeeyugol ƴiiƴan e soodugol ɗan fii ñawndagol ?.
- Hino dagii.
• Yeeyugol ko teewu ngu o daginaa ñaanugol neɗɗo mo laawol mu’un ngol newni ñaamugol ngun teewu, wano sariire ?
- Hino dagii.
• On wi’ii no lan e nder ko feƴƴi kon [wonnde jooɗagol e taabal ka beere yaretee hino harmi]. Enee miɗo waawi haldideede e golle e fottugol njoddi e jooma nokkuure nde o yeeyata beere e jiibe e mu’un wonndude e piiji dagiiɗi yeeyeede, e hino le min mi yeeyataa si wonaa piiji daginaaɗi ? Hooti ɓaawo ɗun ko honɗun woni ñaawoore ndin jawdi ƴettaandi njoddi si tawii jooma nokkuure nden ittii ɗun ka nder keesu makko ka o hawtindirta coggu beere nden e jiibe on e coggu piiji daginaaɗi ɗin ?
- Si tawii on haldii yo’a yeeyu piiji daginaaɗi ɗin tun ella alaa e ɗun ɗon, njoddi ndi henndotoɗaa e mu’un ndin ko dagiindi ɓay a anndaa si tawii hindi jilli e ko harmi kon.
• Jooni mi eggay e lannde an ɗen, mi lanndoo fii ñaametee e ko yaretee, mi lanndoo tawo fii dagagol ñaa-mugol e yeeyugol gertooɗe ittaaɗe e leyɗe julɓe ɗen hara hino winndii e hoore majje {Ko hirsaaɗun e laawol sari’a lisaamu ngol}?
- Hino dagani maa ñaamugol e yeeyugol e soodugol fannii a anndaali wonnde hinaa e laawol lislaamu ngol hirsaa, foti hino winndaa e mu’un maa winndaaka.
• Ɗe’e gertooɗe ittaaɗe e leyɗe ɗe wonaa leyɗe julɓe hara hino winndii e hoore majje {ko hirsaa ɗun e laawol sari’a lislaamu ngol}.
- Ñaamugol ɗun dagaaki, si tawii a hoolaaki wonnde pellet ko e laawol lislaamu ngol hirsaa, wonaa binndol ngol tun.
• Enee beer iwuɗo e leydi ndi wonaa leydi julɓe, si tawii mi anndaali ko honno o moƴƴiniraa ?
- Hino daganimaa ñaamugol ɗun.
• Liƴƴi go’o hino ton koɓɓolle ɗen hewtaa ɓanndu majji on fow enee ñaamugol ɗin liƴƴi hino dagii ?
- Hino daganimaa ñaamugol ɗi hay, si tawii ko koɓolal gootal ɗi jogii.
• Liƴƴi waɗaaɗi e pootiiji ittaaɗi e nder yoga e leyɗe Eroop maa Amerki hino daganii men ñaamugol ɗun wonaa men hooliiɓe e nder banŋeeji ɗin ɗiɗi non:
Aranun e mu’un: Men anndaa si tawii hiɗi mari koɓɓolle, kono innde liƴƴi waɗaaɗi nder ton ɗin hino winndii ka ɓaawo pootiiru wonnde ko jogiiɗi koɓɓolle e hino le ɗen leyɗe yeeyayɗe ɗin pootiiji hino huutora sari’aaji timmuɗi fii yo sifaaji wonuɗi ka ɓaawo pootiiru ɗin taw hino nanondiri e ko woni ka nder pootiiji kon.
Ɗiɗaɓun e mu’un: Men anndaa nanngugol ɗi ngol si tawii ko ka ɓaawo ɗun ɗi nanngaa hara hiɗi wuuri e si tawii hara ko ka nder ɓoggi nanngirɗi ɗi maayi kono ko woni ko anndaa kon ko laaɗe nanngirɗe liƴƴi ɗen ɓe nanngirta yowitiiɗe e yaltingol liƴƴi ɗin ka nder ndiyan hiɗi wuuri fanɗii ko ɗi jillondirta e mayɗi ?
- Si tawii ɓuttu ɓernde heɓike wonnde ko laɓɓinaaɗi ka Sari’a-tippude ɗate ɗiɗi feƴƴuɗe ɗen-haray hino dagii ñaamugol gol ɗi si wonaa ɗun haray dagaaki.
• Cuuɗi ñaamirɗi hino saakitii e nder leyɗe julɓe ɓen, ɗin cuuɗi hino waɗana soodanooɓe ɓen teewu ?
- Ɗun hino dagii ñaamugol.
• Hay si on tigi lanndaaki jooma suudu ndun fii majji ?
- Eyyo, hiɗa waawi ñaamude ko aldaa e lanndagol, wano tawiri kadi hatonnjinaa e lanndagol gollooɓe wonu-ɓe ton ɓen.
• Enee hino waɗɗii ɗaɓɓitude fii yo mi fellitu si tawii lekkeele ɗen wonaa jillaaɗe e piiji ?
- Wonaa non woniri, waɗɗaaki ma.
• Ko heewi e lekkeele maa laɓɓinorɗi hino jillaa ko ɗuytata hakkil seeɗe, enee miɗo waawi ñaamude ɗun, ɗun ko soɓuɗun ?
- Wonaa soɓuɗun hino daganimaa ñaamugol.
• Miɗo mari lannde buy seeduɗe wonuɗe e ley piiji kesi ?
- Lanndo kala ko faalaɗaa.
•Mi fuɗɗorayɗi lanndagol wallirgol goɗɗo yiitere maa ɗun ɓooƴe neɗɗo wuuruɗo ?
- Wallirgol goɗɗo yiitere mu’un dagaaki, si tawii non ko ɓooƴe ɗen si tawii luttunde nden hino selli hino dagoo.
• Woɓɓe go’o hino wasiyoo taƴugol yoga e tere maɓɓe tuma ɓe maayi fii yo ɗe wattane neɗɗo go’o hatonnji-nuɗo, enee sifa on wasuyee ɗon hino sella, hino dagii taƴugol ɗen tere ɗon on tuma ?
[Wonaa non woniri sellataa, dagaaki], si tawii wasiyiiɗo on ko julɗo si wonaa hara taw ɗun ko fii danndugol ngurndan neɗɗo julɗo on tuma haray hay si tawii o wasiyaaki jooma mu’un, kono [taƴuɗo on yoɓay diya] si wonaa taw hara hino wasiyaa taƴugol on tuma o yoɓataa diya.
• Tuma go’o ɗaɗol ka boofokun kun rewata ɗon ka nder ɓanndu suddiiɗo’on ɗon uddee si tawii saawugol ngol lorray cellal suddiiɗo on, hara hino waawaa udditeede ɓaawo ɗun tuma ɓe operi mo ?
- Ɗun hino dagii, hay si tawii ngol waawaaka udditeede laawol go’o.
• Yoga e jamaaji hino ndarndoo lekkeele e hoore nawnuɗo hara o anndaa sabu tanƴinaade wonnde lekki kin ko nafayki ?
- Waɗugol ɗun dagaaki.
• Marugol furee si tawii ko sabu huunde himmunde wano ɗaɓɓitugol waɗuɗo bone on maa fii jannugol ñawndugol maa ko nanndi e mu’un ?
- Marugol furee julɗo sabu sifa ɗi’i piiji ɗo’o gadaaki, si tawii non ko furee keefeero mo tawi ƴiiƴan mu’un ɗan wonaa harmuɗan fewndo o wuurunoo ɗun ɗon hino dagii, ko wano non sikkitaaɗo si tawii ƴiiƴan makko ɗan wonaa harmuɗan e nder ngurndan makko ɗan si tawii dalil sari’a yankeejo tinndinɗo hino woodi.
• En yewtiino wonnde neldaaje ɓeynguure nden e nooneeji ɗin fow e kaalisi, ɗun ko boobo on jeyi kaa ko neeniraawo on e baabiraawo on?
- Neldaariiji ɗin hino seedi, hino e majje ko tawata hino jogii seedee ko boobo jibinaaɗo on, wano yoga e piiji hertaniiɗi boobo on, hino e majje ko tawata wonaa boobo on nafitorta wano ñaameteeji ɗin e ko nanndi e mu’un ɗun ɗon ko neene on e baaba on, ko feeñi kon wonnde mbuuɗi waɗeteeɗi ka ley ngawlu boobo on maa ɓiseteeɗi ka nder conci makko ɗin ko kanko boobo on jeyiɗi.
• Enee neene e baaba hino waawi huutorde jawdi ɓiɗɗo maɓɓe mo hellifaaka?
- Ɗun hino daganii baabiraawo on si tawii wonaa e ko bonnanta ɓiɗɗo on, si tawii non ko neeniraawo on haray o alanaa mo gollitirgol jawdi makkohara o lanndaaki baaba en makko maa soro makko ka baaba, si tawii gooto e maɓɓe newnannii mo hara wonaa e ko bonnanta ɓiɗɗo on haray hino dagii, sitawii non ko ko lorrata boobo on haray dagaaki, ko woni haray hino waɗɗiiɓe marugol jawdi makko ndin haa o janɗa.
• Mbileyaagal gollitirtee ngal fii moƴƴereeji, hara wonaa mbileyaagal gollitirtee ngal fii boneeji, enee ɗun hino dagii ?
- Mbileyaagal e nooneeji ɗin fow hino harmi[hay si tawii ko bonnitugol mbileyaagal]. Si wonaa hara taw ko nafa ɓuruɗo himmude wano reenugol wonkii teddinaaki kin.
• Noddugol ruuhuuji go’o fii lanndagol alhaali jooma majji e fii barzakh e ko wonaa ɗun e fiyakuuji ?
- Noddugol ruuhuuji ko tawata noddugol ruuhu makko on lorray mo immorde e ruuhuuji teddinaaɗi hino harmi.
• Moƴƴinayɓe filmu ɓen hino yaltana filmu taariika yankeejo fii Annabiijo on (s a w) maa imaamuuɓe ɓen (a s):
a)-Enee goɗɗo hino waawi nanndintinaade e Nelaaɗo Allaahu on (s a w) o yalta yeeso yimɓe ɓen fow e innde wonnde ko kanko woni Annabiijo on (s a w) maa imaamuuɓe ɓen (a s) ?
b)-Si tawii jaabawol ngol hino selli, enee on nanndintintooɗo hino sartinaa yo taw ko gomɗinɗo ?
- Hino dagoo nanndintinagol ɓe (a s) e hoore sarti hay si tawii ko e ko arata kon bonnataa nokkuuli maɓɓe tedduɗi ɗin e mbaadiiji maɓɓe laɓɓinaaɗi ɗin, hino waawi wonude sifaaji nannditintooɗo ɓe on hino mari jungo e ɗun.
• Yoga e yimɓe ɓen hino bugoo kibaaruuji maa defte ka ñoogeeji hara hiɗe wonndi e aayeeje Alghur’aana tedduɗo on e innɗe Allaahu seniiɗo on.
- Ɗun dagaaki, hino waɗɗii ittugol ɗe e nder ɗin nokkeeli e laɓɓingol ɗe e nokkeeli soɓuɗi ɗin.
• Tuma wennje waɗi hakkunde yimɓe, woɓɓe e maɓɓe wowlay konnguɗi firo majji on ko yeddugol Allaahu seniiɗo on, wano tawiri ɓe yewtay konnguɗi ɗi haananaa laɓɓinaaɓe ɓen (a s), hara wonaa e hoore soobee ɓe woni yewtude ɗun, enee sari’a hino haani rewude e hoore maɓɓe ?
- Fannii hinaa e hoore soobee ɓe woni wowlude, sari’a rewataa e hoore maɓɓe ko woni tun hiɓe haana haɗeede.
• Si tawii non ko e hoore soobee ɓe woni e hoynugol Allaahu seniiɗo on, maa Annabiijo on (s a w) maa imaamuuɓe ɓen (a s), maa diina kan, maa laawol ngol hara ko e hoore soobee ɓe faandii ?
- Ko woni ñaawoore maɓɓe ko wareede.
• Heddike lannde seeɗa yaafee lan ko mi junni kon.
Enee hino dagii ka suddiiɗo anndinoo dogingol oto e juuɗe gorko janano ?
- Hino daganii mo, e hoore sarti hoolagol wonnde o yanataa e ko harmi.
• Enee hino dagii ka’o ƴetta foto hara o tiggaaki ko’o waɗa e paaspor ?
- Si tawii ko bee foto waɗee hara o tiggaaki, foti ko fii paspoor maa wonaa, kono yo taw ko moodi makko woni ƴettuɗo fota on maa hara ko gooto e ɓe gasataa resude mo ɓen, si tawii ɗun alaa gorko janano hino waawi ƴettude mo kadi.
• Enee hino dagoo irtugol furee, si tawii ɗun addataa ittugol horma makko on ?
- Dagaaki si wonaa e nder nokkeeli go’o ɗi defte fighiha ɗen yanñi ɗun hino jeyaa e ɗun si tawii ko laruura.
• Jonnugol fotooji sonnaaɓe waɗuɓe hijaaba e nder alhaali mo ɓe tiggaaki jonna gorko janano fii lootugol ɗi ?
- Ɗun hino dagii si tawii anndaaka ko hombo lootataɗi hara fotooji ɗin kadi wonaa addayɗi fitina.
• Mi tawii jawdi e nder nokkuure weddiinde, ka ɗatal e piyude e misal, maa ka luumo, maa ka erepor maa ka teren o darotoo ɗon maa ka poor hara miɗo hoolii wonnde mi waawataa yiitude jooma mu’un ?
- Ittundi sadaka.
• Si tawii paykun hoccii mbuuɗi wonaaɗi huutoreede ?
- Si tawii mbuuɗi ɗin alaa sifa hertiiɗo mo’o waawata siforanaade ɗi jooma majji o waawa ɗi hettude haray hino daganii walliyu paykun kun ƴettugol ɗi jeynamo, si wonaa ɗun haray hino waɗɗii yeynitugol ɗi wano mi yewtirmaa non e nder yewtere feƴƴunde nden.
• Jooni ko lanndal fii tawhiidi mi faalaa lanndaade dagagol barkinorgol laɓɓinaaɓe ɓen (a s) fii heɓugol arsike maa ɓiɗɗo maa cellal ?
- Accu mi lanndo maa taho:
Ko kamɓe wonuɗaa ɗaɓɓirde ɗun, satu bawde ko ɓe tagooɓe, maa ko ɓe arsikooɓe, maa ko ɓe reenooɓe ?
• Wonaa ɗun mi faalaa wi’ude, ko mi faalaa wi’ude ko wonnde ko kamɓe woni ɗatal ka Allaahu seniiɗo on e tefooɓe ka makko fii huntugol haajuuji, e sabu tawde ɓe waɗataa huunde si wonaa e duŋayee makko.
- Ko faandiɗaa wi’ude ɓe toroto Allaahu on o taga, ɓe toroto mo o arsika, ɓe toroto mo o reena, e sabu tawde ko ɓe tefooɓe du’aa maɓɓe ruttataake, e sabu darnde maɓɓe nden ka Allaahu seniiɗo on, e halfineede ɓe en?
• Eyyo, eyyo..ko ɗun mi faandii.
-Ɗun ɗon hino dagii ko konngol joomiraaɗo seniiɗo’on وابتغوا إليه الوسيلة ko kamɓe woni laawol ma’a ngol ka Allaahu seniiɗo on, hino dagii.
* * * * * *


c: text/html

text:
Caggal nde juulde koorka yawti, jooni ko juulde Taaske tijjaa. Gooto fof ina jogii ko woni ngoƴa mum teeŋtuka, to bannge comci suddiiɓe e sukaaɓe, joom galle o so dañanii ɓeeɗoo tan haŋkadi o hoytii. To bannge joom galle so dañii gultinaaɗo tan waɗat e daande yaha fummoyaa ñalawma juulde o, kono caggal nde layya heɓaa. E hannde o kam daral Wurosoogi jaɓɓiima ndammiri no feewi, ngal heewii dak, ko ummii e nder leydi ndi ko ɓurɗen teskaade, kono kam njaruuji ina ŋabba kono ina telloo. Fuɗɗorii tan ko 7000 mb fayi 20000 mb waɗde firti ko kala ko neɗɗo jogii ina waawi heɓde geɗal mum. Waɗde ko waawi, haalde ko waawi so a leliima ɗaano ɗaa. Ina heewnoo kam so juulde faandiima waɗee yeewtere jeertinoore caɗeele yeeyooɓe to bannge dare ɗe. Ɗo alaa kuuraŋ waɗee, ɗo alaa kisal jawdi ƴeewee. Ina waɗi sahaaji nguykaaji ina keewi. Haa teeŋti to otooji buumaaɗi ɗi wiyanoo ko yo waɗe ɗerewol dokkirgol yamiroore kala ɗo ari yo o ɓennu caggal nde teskaa hoolaare.
Bookar sek lewlewal Maatam

robotstxt: allowed

filter: keep


text:
Sanndarmori mo Bakkel fawii junngo e sagataaɓe tato tuumaaɓe ko kam en mbaɗnoo njangu jamma alet jofi altine to Balu e nder falnde Bakkel. Njangu nguu waɗi ko e bitik e nder Balu. Banndiiji ɗii nawi toon ko ina wona miliyonaaji ɗiɗi. Hollitaama ko sagataaɓe njoyo tawa heen nayo ko suumiiɓe njani toon.
Ɗiin njanguuji mbaɗiino warngo suka gooto tawa oon tawaa ko e galle gooto kam e wondiiɓe mum. Ina woodi kadi sukaaɓe 2 mbarmi heen nawaa opitaal Bakkel. Maayɗo oo wiyetee ko Mammadu Saako jahroowo e duuɓi noogaas. Meer nokku oo tuumi ko Mali ɓe ngummii etee, gooto e yananooɓe ɓee seedtiima waɗɓe njangu ɓee kaalata ko wambaraŋkoore e pulaar.
Sanndarmori mo Bakkel hollitii fawii e maɓɓe junngo e kabaaru rajo Senegaal.
NGUYKA JAMMA TO BALU E FALNDE BAKKEL : TATO NANNGAAMA HEEN
Sanndarmori mo Bakkel fawii junngo e sagataaɓe tato tuumaaɓe ko kam en mbaɗnoo njangu jamma alet jofi altine to Balu e nder falnde Bakkel. Njangu nguu waɗi ko e bitik e nder Balu. Banndiiji ɗii nawi toon ko ina wona miliyonaaji ɗiɗi. Hollitaama ko sagataaɓe njoyo tawa heen nayo ko suumiiɓe njani toon.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL ALTINE 15 YARKOMAA 2018
NGALU TONNGOODE 290 : MAMMADU DEM KISAL SENEGAAL
Cakkite+
-
-
-
-
-
JAAYNDEEJI SENEGAAL 2018Posted in: Joljole
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Demmba seydi Jallo ina wonndi e jom suudu mum. Demmba noon woni aada mum tan ko so finii, so woodii ko dañi, totta jom suudu mum yo fewju bottaari, kañum faya caali jakkaa, ko bottaari tan artirta ɗum. So o wottiima kadi o hirndayoo, ko hiraande tan artirta mo. Haa waɗi ñalaande wootere o weetoyi caali jakkaa haa bottaari ɓallii, o dogtani galle, o ƴaaŋi jehre o soodi kilooji tati teewu, o addi o totti jom suudu oo, o wiyi ɗum ko hiraande. Ndeen ɓe ngottiima kadi haa waaji maa fooftiima, o ruttii to jakkaa, o hiiri e cokki e jeddi, jom suudu oo kañumne, nde tawnoo ko e maɓɓe jeyaa, defi defti gila law tan ɓallini kañum e wonndiiɓe mum, no naane e jooni tawi ɓe piltinii ɗum haa wiyi cer. Waaji maa hiiri caali Jakkaa haa geeƴe njoni, o reggini Sammba Kaari en, o wiyi ɓe “njahen galle kirtoyo-ɗen”. Ɓe ngari eɓe ñaaƴa haa ɓe njettii, seydi Jallo maa wiyi jom suudu oo “addan min hiraande”. Tan jom suudu o wiyi “eeh, hoto bone barkin, wonaa mi naat nder suudu tan njaltu mi taw-mi ullungel men ngel ñaamii teewu nguu. » Demmba Jallo wiyi “hay so ndu haangaama mooƴooji, ndu suusaa. Hol to ndu woni ? » O wiyi mo “e nduna nder”. No naane e jooni tawi o jaggii ulluundu nduu, o addi peesirgal makko (Balance), o fawi heen ullundu nduu, o tawi ullundu nduu peesata ko kilooji 3 fat, ɓurtaani, ŋakkaani. O wiyi debbo oo “en ceertaani, jooni kay a haalnat kam so tawii ko teewu nguu woni ɗoo, hol to ullundu nduu woni ? Walla so ullundu nduu woni ɗoo hol to teewu nguu woni ?
Ittaa ko e kewol Facebook Thierno Al Fulani Ba


text:
Fedde Kawral gure Ngalluure Saŋe (Commune de Sanghé) gonɗe e Nuwaasot njuɓɓinii yeewtere fattamlamre e nder Nuwaasot to dingiral pine biyetengal Galaksi (Galaxy) ñalnde 6 mee (duujal) 2018. Tiitoonde yeewtere ndee ko Nafoore jaŋde e nder renndo. Yeewtiyanke oo ko Gelongal Fuuta lollirɗo Njaay Saydu Aamadu. Yeewtere ndee waɗi ko e tawtoreede ɓesngu diiwaan Saŋe ko wayi Abdarahmaani Siisee, jaayndeyanke Tele Muritani, Alasan Jallo, hooreejo Kawtal, catal Nuwaasot, Mammadu Tengella Bah, cukko hooreejo Kawtal, catal Nuwaasot e ballondiral Goomu Muñal e gardagol Isaa Joop.
Yeewtiyanke oo adii tawo joofaade ko firo jaŋde, firo renndo hade makko mutde e dummbugol nafoore jaŋde e nder renndo e uddirde yeewtere ndee wasiyaaji. E wiyde makko : « jaŋde ko mosol ɗo jannginoowo rewdata e janngoowo ngam keɓgol ganndal tawi faandaare ndee ko mbele janngoowo oo ina daña huɓindaade kattanɗe walla faayidaaji to bannge pinal walla peertugol hakkille ummoraade e ƴeewnugol, deftingol walla ekkingol, ekn.
Jaŋde rokkata ko ganndal. Ganndal ko fitirla njalbuka, ndiiwtowa niɓɓere humambinnaagal, kaɓoowa e dunndariyankaagal ngam waɗtude neɗɗo jannguɗo oo jamyamo, juumtanɗo renndo. Ende taga mo marde gannde kaqqilinorteeɗe, ɗe hakkille meho tan hattantaa jaggude walla huɓindaade(savoir), ende addana mo waawde siynude walla tabitinde ganndal makko e sato makko e naftoraade ngo (savoir-faire), ende rokka mo waawde wonde e woodde e nder yonta makko e senaade e nguurndam makko (savoir-être).
Ko ɗuum waɗi nde Nelaaɗo Alla (JKM) faami sirlu e ɓure gonɗe e jaŋde, waɗi eeraango nde yimɓe njanngata, nde ɗaɓɓoyta gannde hay so tawii ko haa Siin ɗe ngoni ».
Haa hannde, e wiyde makko, ko sabu yiɗde feeñninde ɓure jaŋde e ganndal, haaliyankooɓe mbiyi: « So neɗɗo janngii, anndii, ittii, humambinnaagal ko ɓittere walla haa hannde ganndal ko famɗa suura, heewa lammina ».
Jaŋde kadi ne naamndii ko ceerno e almuudo, fannu janngeteeɗo e ɗemngal kuutortengal ngam yettinde ganndal.
To bannge renndo, ko ɗum woni ko o haali heen: « renndo ko leñol. Haade ko renndo aadiyankeewo kaaleten, mbiyen ko yimɓe rentuɓe, ɗooftiiɓe kuule njuɓɓudi ngootiri, laaɓtundi, tawa ɓerɗe ɗee e terɗe ɗee ko goote, ngalaa sereendu fawaade e kisal mumen walla faggudu mumen. Gooto fof ina anndi donngal mum, fotde mum e jeyi mum, ina taarii ko jeyaa, ina nuunɗi e ko renndaa. E teskaade wonde renndo waɗi ko fittaandu, ina fooƴa, ina faya, ina sewa, ina ɓuttiɗa, ina ñawa, ina sella, ina wuura, ina maaya, fawaade e jamanuuji yontaaɓe maggo ».
Caggal ɗiiɗoo firooji ɗiɗi, o arti ko e tiitoonde ndee walla e mbunndi-mbunndi yeewtere ndee so jumpude e nafoore jaŋde e nder renndo, ko nii o wiyri : « Jaŋde e nder renndo ina heewi nafoore. Renndooji ndaɗondirta ko e jaŋde. So jannguɓe keewii e Renndo, ngoon wonata ko ɓamtiingo, yahrungo yeeso, nde tawnoo ngo seertat e humambinnaagal, ngo seerta e majjere, ngo laamoo walla ngo hoonoo, hono no Ceerno Maamuudu Jah heewi wiyrude nii. So renndo janngaani nuskat, wona renndo huutorteengo, nde tawnoo ngo yooltotoo ko dummbuli humambinnaagal e majjere ɓurtunde. Ɗo humambinnaagal e majjere ngoni heege wonat ɗoon, ñawu wonat ɗoon, baasal ne wonat ɗoon. So renndo janngaani, ko jannguɓe woɗɓe ngarata laamoo ngo, keedta e faayidaaji maggo. Ko ɗoon Bookar Wahaabu Wele to Jowol wiyata : « so aɗa ɗacca jatti, yo taw aɗa ɗacca jattiniiɗo. So a ɗaccii jatti, a ɗaccaani jattiniiɗo, jatti maa fandataa ».
Ko ɗoon kadi o waɗi eeraango feewde e wiyeteeɓe ko yontaaɓe leñol : « Mbiy-ɗen, renndo waɗi ko fittaandu, ina fooƴa, ina faya, ina sewa, ina ɓuttiɗa, ina ñawa, ina sella, ina wuura, ina maaya, fawaade e jamanuuji yontaaɓe maggo. Haade faamaama wonde ko jaŋde woni fof, ɗo jaŋde alaa, ɓural wonataa ɗoon, ɗo jaŋde alaa, ɓamtaare e kisal ngonataa ɗoon, yo yontaaɓe e hatanteeɓe nokkuuji men, haalooɓe keɗee, fewjanooɓe en, ndarano moƴƴingol jaŋde e nder gure men, hono no Kawral Commune saŋe woni e waɗde nii. Eɗen kuutoroo ɗoo oo fartaŋŋe ngam yettude e jaarde adduɓe miijo ngoo e jaɓɓe rewde ngo tawi ngantinaani, calaaki ngo.
So neɗɗo waɗii ko tiiɗi to bannge moƴƴere, ina haani yetteede ko tiiɗi haa tiiɗɓe tinaaɓe tinda wonde won tiiɗɗo goɗɗo woni e les ndowgu hee.
Ko sukaaɓe ngontoya mawɓe, lomtoytooɓe mawɓe janngo. « Cukalel ko loocol, ɓuƴtatee ko gila ko ngol keccol, so yoorii helat » hono no jimoowo walla haaliyanke gooto wiyrunoo nii. Ina haani ɓe njannginee, ɓe nehee nehdi moƴƴiri, ɓe ndokkee kaɓɓirɗe ceniiɗe ngam waawde jiiɓtoyde gaggaaji walla pergitte e tiifaaɗe ɗe ɓe kawroyta janngo e nguurndam maɓɓe.
Laamu sarii duɗe, mahii korirɗe waɗii heen haralleeɓe jaŋde gonɗe e les njiimaandi jaagorde jaŋde kono ɗuum ina woɗɗi huuɓtidinde soklaaji renndo ngoo. Alaa e sago ɗanniyankooɓe ɓee e heddiiɓe e gure ɗee ndokkondira juuɗe ngam faabaade ɓesnguuji ɗii woto ɗi kawkude walla laataade dunuuje.
Hanki mo janngaani ina waawnoo ɗannaade, ina waawnoo waɗde geɗe keewɗe kono hannde oo walla e ko fayi arde, ɗuum hittat saɗne. Ñalawma fof garɗo ina nanee walla ina yiyee ko teeŋtinta ndeen saɗteende ».
Wasiyaaji
To bannge wasiyaaji, mbiyen Ɓesngu Commune Saŋe Loobaali, yo jokku tiiɗnaare. Yo ɓe ɓeydu tiiɗnaare e rewindaade e huufde sukaaɓe janngooɓe ɓee. Yo ɓe miijano kadi duɗe momtugol humambinnaagu to bannge mawɓe sabu jaŋde woni ko hakkunde mbootu e kasanka. Kadi eɗum aamnoo nde tawnoo jaribaama e nokkuuji keewɗi, yimɓe njiyri gite mumen.
Humpito kadi ina rokki en, haa hannde, wonde cukalel puɗɗoringel ɗemngal mum neeniwal so faytii e ɗemɗe goɗɗe ɓurata yuumtude hakkille e puɗɗoringel ɗemɗe koɗe. Ɗuum yiɗi wiyde ko e tuugnorgal men jaŋde sukaaɓe yo en nawdu heen momtugol hamambinnaagal e nammbuuji sukaaɓe. Katantaangal ina woodi, haralleeɓe ina ngoodi, yo Geno won ballo !
Ɓeydi Abdarahmaani Siisee e Aamadu Luuti Bah, gardiiɗo Duɗal Professeur Umaar Bah ngalɗinii yeewtere ndee, njaltinii faandaare ngalluure ndee.
Faandaare diiwaan Saŋe ko daranaade ƴellitde jaŋde e nder komin mum, mbele nafoore ndee ina yettodoo denndaangal gure sappo e ɗiɗi ɗee (12), gila e ɓurɗo famɗude haa e mawnude, ɗo hay wooto yawetaake, ɗawetaake. Ngam yettaade e yettinde faandaare ndee, ɓe noddondiri gila e wonɓe e diiwaan hee haa e yahɓe caggal leydi, ɓe kaaldi, ɓe mbaɗi njuɓɓudi, ɓe ndarni cate ngam tammbaade golle ɗee.
To bannge ngalluure, gure mayre 12 ɗee ko ɗeeɗoo : Ɓittel, Boɓore, Ɓokki Hammee Sammba, Gurel Sileymaani Dumo, Gurel Siranaaɓe, Kummbu, Lobbudu, Loongel, Luggere Pooli Boɗeeji, Mbeelon, Ñaaruwal Jaawɓe e Saŋe Loobaali. Cate njuɓɓudi ndii ko ɗeeɗoo : Farayse, Espaañ, Almaañ, Belsik, Geres, Gaboŋ, Ndakaaru, Nuwaadibu, Nuwaasot e Saŋe Loobaali.
Ɓe mbaɗii golle ngenndiyankooɓe, ɗe daartol jogori teskaade e nder jamanuuji sabu faamde konngol Ibraahiima Saar biyngol : « aduna ko jamanuuji e sahaaji, jamaanu ko maa feewnee, sahaa ko reenee. Ko ko waɗi hanki daartetee hannde, kono kadi ko ko gollaa hannde, jaŋtoytee janngo ».
Ɓe mbaɗii golle ngenndiyankooɓe, ɗe daartol jogori teskaade e nder jamanuuji sabu faamde konngol Martin Luther King biyngol: « woto naamndo ko leñol maa, wuro maa walla leydi maa waɗantu maa kono nde fin-ɗaa fof ƴeew ko pot-ɗaa waɗande leñol maa, wuro maa walla leydi maa ».
Ɓe mbaɗii dente, ɓe ndenndinii ngaluuji ngam rewindaade njanngu e nder Commune Saŋe Loobaali. Ɓe peewnii fotde 80 taabal ko jiidaa e kuɗi e defte janngirɗe, ɓe cari e diiwaan hee. Eɓe nganniyii mahde jannginirɗi e noddude haralleeɓe jaŋde humpitiiɓe ngam ndewindanoo ɓe golle ɗee. Ko ɗum ɗoo foti wonde darnde e dadungal mo woni kala.
Ko ɗoon calminten baaɗiraaɗo, ɓiɗɗo, almuudo hono Alasan Jallo, mo darnde mum seedtini e fannuuji keewɗi to bannge ɓamtaare. En njettii mo njettoor keeriiɗo.
Mbiyen ɓesngu Kawral Commune Saŋe Loobaali, gure mum 12 e cate mum 10 ɗee paamii, ndentii, ndadiima, ndariima, ndaraniima ko heewɓe e adinooɓe mbaɗaano, ko sakkitiiɓe njogori ñemmbude so ummanaade Ɓamtaare nokku mumen.
Ardorde Kawtal ina yetta Abdul Bari, teddiniraaɗo ñalawma oo, njettoor keeriiɗo sabu darnde mum e tiiɗnaare mum e golwole keewɗe. Ko noon nde yettirta Sammba Idiriisa Ɓan, mo Alla waɗi hannde to Farayse e jinnaaɗo maɓɓe Jaanga Jeynaba.
Gelongal Fuuta lollirɗo, Njaay Saydu Aamadu


text:
Caggal toɓooli keewɗi toɓɗi e wuro Nuwaasoot, leeɗe keewɗe njooliima, haa arti noon e Elmiina e Sebkaa e Sokojim PS, haa ko yimɓe heewɓe eggii galleeji mum en, ndogii… Mbeddaaji wuro ngoo keewɗi ko kujjitɗi ; gudroŋaaji keewɗi mahanooɗi ko ɓooyaani koo caayii. Ko boomaare mawnde wonande ɓesnguuji keewɗi…
Caggal toɓooli keewɗi toɓɗi e wuro Nuwaasoot, leeɗe keewɗe njooliima, haa arti noon e Elmiina e Sebkaa e Sokojim PS, haa ko yimɓe heewɓe eggii galleeji mum en, ndogii… Mbeddaaji wuro ngoo keewɗi ko kujjitɗi ; gudroŋaaji keewɗi mahanooɗi ko ɓooyaani koo caayii. Ko boomaare mawnde wonande ɓesnguuji keewɗi…
E nder ɗuum, ɓesngu nguu ina ɗamininoo maa batu hilifaaɓe njooɗinoongu ñalnde alkamiisa 5/09 wood peeje ƴetti. Kono, e nguun batu, caɗeele ɗeeɗoo ciftoraaka nii. Ko ɓuri ɗum bonde nii, laamu nguu, janngo mum, yaltini ko ngalu haa heewi, fayi dow tule ceene ina lora leɗɗe !
Caggal ɗuum, hooreejo leydi oo, hono Muhammed Abdel Asiis, yawnoraa ɗuum, wiyi wonde « alaa ko laamu nguu waawani ɗumɗoo, ngu alanaa ɗum ngalu ». Huunde haawniinde sibu hooreejo leydi oo meeɗaa seerde e wiyde wonde « keesuuji buur ina mbiyi tef kaalis ! » Ɗum noon, « maa wonii ko cemte wonnoo, maa wonii ko yoorɓerngaagu e salaade faabaade miskineeɓe tohɓe ».
Yanti heen, heewɓe ngoongɗini ko « laamu nguu gollortoo ko sawru gumɗo ; ngu anndaa ko ɓuri hatojineede e ko waawi fanndaade : yeru mum ko Abdel Asiis ƴettii fotde 15 miliyaar ugiyya ngam sosde gure ɗe koɗaaka e nder ladde tuulaa heelaa ; tee oon kaalis ina yonatnoo e feewnude wuro Nuwaasoot ».
Ko wonaa ɗum koo, hannde, hay so a yiɗii addoyde ceenal wallal kaaƴe ngam ubbirde beeli sara galle maa, walla waɗde nder galle maa, a waawaa, sibu « kamiyoŋaaji gaddatnooɗi kaaƴe e ceenal ko ko kaɗaa naatde wuro ngoo ñalawma ». Ellee maa mbiyaa laamu nguu, haaɗaani tan e faalkisaade caɗeele miskineeɓe wuurɓe e ɗee caɗeele e nder ɗee leeɗe cifaaɗe dow ɗee : Siiseem, Senkeem e Sokojim, kono kadi, ellee boom ngu woni ko « yiylaade ɓeydande ɓe caɗeele ». Ɗum addani huunde e yimɓe goongɗinde ko wiyetee wonde « Abdel Asiis ko jiɗɗo heɓtude leegal Sokojim ngal mbele ina yeeyta ɗum, ɓayri e laamu makko, huunde fof waɗtii yeeyeede, gila e karte dentitee, haa e paaspooruuji haa e geɗe goɗɗe, tee ɓesngu nguu uurnaaki nii ɗo oon kaalis naatnetee ».
BAB


text:
Jiboo Leyti Kah mo innde mum duƴƴidta e daartol politik Senegaal wirniima e oo alkamiisa 14 satambara. O hawri e lajal ko to Dakaar e nder kilinik Madoeen. Ko qset o wirnatee to Dakaar.
Nde o naatata e laamu ko duuɓi 25 tan o joginoo. O duusii denndaangal meeɗɓe ardaade Senegaal gila Sengoor haa Makki Sal. Hay so juume politik keɓtiima mbo e lappol makko, haɗataa omo seedtanaa waawde e anndude politik. O rewii e jaagorɗe keewɗe e sahaa Abdu juuf:jaagorɗo kumpital, jaagorɗo kisal e ndeenka leydi, jaagorɗo jaŋde… Nokku heen fof o rewnoo, o accii ɗoon battane e jimol.ko e 1998 o yalti ps o darni lannda Urd. E suɓngooji baɗnooɗi e ndeen hitaande o heɓii depiteebi 11. Kono caggal mum lannda makko seertaani e yahtirde caggal.jahtirgol makko caggal noon fuɗɗii ko e 2000 nde o tawtoynoo Abdu Juuf. O luunndii Ablaay Wada kono juutaani o tawti ɗum. Oon Ablaay Wadda nih darinooma e rafi makko gadano oo.
Duttagol Jiboo Kah hawri ko e ñalaande waɗtunde duuɓi 20 ko Abdul Asiis Sih wirninoo. Ko e ndee ñalaande kadi suudu kuule Senegaal waɗatnoo jonnde mum adannde.
JIBOO LEYTI KAH : GANNDO LAAMU WIRNIIMA
Jiboo Leyti Kah mo innde mum duƴƴidta e daartol politik Senegaal wirniima e oo alkamiisa 14 satambara. O hawri e lajal ko to Dakaar e nder kilinik Madoeen. Ko qset o wirnatee to Dakaar.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL ALTINE 15 YARKOMAA 2018
NGALU TONNGOODE 290 : MAMMADU DEM KISAL SENEGAAL
Cakkite+
-
-
-
-
-
JAAYNDEEJI SENEGAAL 2018Posted in: Joljole
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Tagofeere Meerkuur ɓuri tagopeeje ɗe fof ɓadtaade naange.
Ngoɗɗeeki hakkunde meerkuur e naange. Hakkunde Meerkuur e Naange ko 57 910 000 km. Mawneeki. E nder tagopeeje, kayre fof ɓuri famɗude : nde ɓuri lewru mawnude ko seeɗa. Wuddowol mayre ko 2 439 km (wuddowol noon, eɗen nganndi ko ngoɗɗeeki tuggude hakkunde mbeɗu, haa hawngo mbeɗu.
Tagofeere Meerkuur ɓuri tagopeeje ɗe fof ɓadtaade naange.
Ngoɗɗeeki hakkunde meerkuur e naange. Hakkunde Meerkuur e Naange ko 57 910 000 km. Mawneeki. E nder tagopeeje, kayre fof ɓuri famɗude : nde ɓuri lewru mawnude ko seeɗa. Wuddowol mayre ko 2 439 km (wuddowol noon, eɗen nganndi ko ngoɗɗeeki tuggude hakkunde mbeɗu, haa hawngo mbeɗu.
Walla, ndeen so yimɓe ena peewna cuuɗi, ko leggal keewnoo ñiɓde ɗo jaalal foti daraade ɗo, ɓoggol haɓɓee e maggal, goɗɗo fooɗa ɓoggol ngol haa ngol fortoo, wona e taaraade leggal ñiɓangal ngal, ena diidira seɓet ɓoggol ngol diidol ɗo lemlemol suudu ngol foti rewneede. Wuddowol noon, ko ngoɗɗeeki hakkunde leggal ñiɓangal ngal (jaalal ngal) e diidol ngol (lemlemol suudu ngol). Ko nii paamirten hol ko woni wudduwol e nder ndeeɗoo deftere.
Kala nde kaal-ɗen e wudduwol e deftere nde, paamiree ɗum nii.
Njuuteeki ñalawma gooto to tagofeere Meerkuur ko 58 ñalawma men. Ɗum firtata ko ñalawma gooto to tagofeere Meerkuur, tuggi tan subaka haa subaka arta, walla kikiiɗe haa kikiiɗe arta, maa abbo e lebbi men ɗiɗi. So naange fuɗii e dow mayre nde fuɗtoyta janngo, yolnde wonnde hakkunde ɗoon nde, ma abbo lebbi men ɗiɗi (Hakkunde subaka hannde e subaka janngo e dow mayre, ma abbo lebbi ɗiɗi men.
Ndeke toon welaani hoorde! Waɗi noon ko yiiloo-banngoo mayre ena leeli no feewi.
Hitaande e dow Meerkuur, ko 88 balɗe men. Ndeke hitaande e dow Meerkuur ma ɗes fotde e lebbi men tati. Sabu ɓadtaade nde naange, yiyde tagofeeremeerkuur ena tiiɗi. Meerkuur alaa henndu e nder weeyo mum. Nguleeki to dow Meerkuur so tawii ko ñalawma, ma fot e 430° (degereeji 430), ena sowoo nguleeki ndiyam pasɗam ko ɓuri laabi nayi. (Nguleeki ndiyam pasoɗam ko 100° tan)! Jemma noon, ɓuuɓol ena heewa toon haa ara e usto 170° (-170°). Nde kaal-ɗen ko fayti e ɓuuɓol fof, ƴewee yerondirde ɗum e ɓuuɓol ndiyam penndiɗam : ndiyam laaɓɗam heewi fenndaade ko ma ɓuuɓol mum telloo ha limre hay huunde (0°)! Ɗo noon ko usto limoore, e ɗum ɓuri ndiyam penndiɗam ɓuuɓde laabi 170! Meerkuur alaa lewru (yowitiinde)
- Fiyaaku tagofeere Wenus (“Hoodere” Jaayre)
Ngoɗɗeeki hakkunde Wenus e naange ko 108 210 000 km.
Mawneeki: wuddowol “Hoodere” jaayre ko 6 050 km (ciftoren wuddowol leydi ko 6 378km). Ndeke tagofeere Wenus, hono hoodere jaayre, kañum e leydi ɗesi fotde mawnugol. Hoodere jaayre ena jogii kaawisaaji.
Njuuteeki ñalawma gooto to tagofeere Wenus (dow “hoodere” jaayre) ma fot e 243 ñalawmaaji men ! Ma ɗum won ndeke lebbi men 8 ! Ñalawma gooto toon ma won lebbi men 8. Etee to dow hoodere jaayre naange fuɗirta ko hirnaange so ɗum ƴeewdaama e tagofeere men Leydi. Saabii ɗuum, ko so ende waɗa yiiloo-banngoo, nde yiilortoo ko fuɗnaange nde faarna hirnaange mayre. Hade men ɓennude ƴeewen faamde ɗoo seeɗa.
Oɗon nganndi, so on njaggii kewal oɗon motta moti, so oɗon mottira junngo ñaamo e so oɗon mottira junngo nano, kewal ngal so ena yiiloo ɗum jiidataa no yahrata. So junngo ñaamo mottii, junngo nano weñcitat mottol ngol. No moti o yiilortoo bannge ñaamo nii, wonaa noon o yiilortoo bannge nano. Jooni kewe e motiiji keewaani e diiwaan men o, kono ndeen kam eɗi ngoodi sahaa fof. Ƴeften yeru dennde. Njaggee e lamol dennde, mottee ngol; ma on njiy, so on mottirii junngo ñaamo, on mottirii kadi nano, dennde nde no yiilortoo nii wonataa gootum.
Leydi so ena waɗa yiloo-banngoo e hoyre mum no moti nii, fuɗɗirtoo ko hirnaange faarna fuɗnaange. Ko ɗum waɗi cikkaten ko naange yahata ena ummoo fuɗnaange ena faya hirnaange, tawi noon ko leydi ndi yiilotoo no moti nii, ummina hirnaange mum faarna fuɗnaange. Mi hokka on yeru: So aɗa joli e Oto, tawa Oto o ena doga doole, so yimɓe e leɗɗe walla jawdi ena ndarii sara laawol ngol (sara kallu o) tawa ko yeeso oto o ɓe keedti, so aɗa ndaara ɓe, cikkata ko kamɓe ndiiranta oto o, njiya leɗɗe dariiɗe ena mbirtoo oto o eɗe payi caggal. Aɗa anndi kam lekki ndariiki ɓosataa, kono e gite ma, njiyataa ko casɗe ena mbirto ma. Ko hono noon-ne cikkirten ko naange nge ummotoo fuɗnaange ena faya hirnaange tawi noon ko leydi ndi yirlotoo e nder weeyo no moti yirlirtoo nii, walla no dennde tallortoo nii, ummina bannge mum hirnaange faarna fuɗnaange!
Tagofeere Wenus ndee noon (“hoodere jaayre”), jirlagol mum weñciti. Ko ɗum waɗi naange fuɗirta toon ko wonani en hirnaange ko. Oɗon nganndi so a dariima a huccitii rewo, junngo ma ñaamo heedtata ko fuɗnaange, nano ngo heedta hirnaange. To hoodere jaayre, so a dariima a huccitii rewo mayre, junngo ma ñaamo heedtata ko hirnaange nano ngo heedta fuɗnaange (wayata ko aɗa woni e leydi aɗa hucciti worgo nii). So en ndaɓɓiɗiniima tan, jirlagol leydi ko ko weñtondiri e jirlagol Wenus. Bannge njaggir-ɗen hirnaange o, ko oon bannge naange fuɗirta to tagofeere “hoodere Jaayre” (Wenus). Kaawisaaji goɗɗi ena ngoodi to hoodere jaayre : njaaweeki yiiloo-banngoo mayre e njaaweeki ki leydi taardotoo naange poti. Ko ɗum waɗi ko bannge gooto tan e tagofeere hoodere jaayre enen leydiyankooɓe mbaaw-ɗen yiyde. Hol ko saabii ɗuum? Hay gooto tawo anndaa! Hitaande e dow Wenus, ko balɗe men 224, ndeke hitaande e dow Wenus ko hedde lebbi men 7.
- Weeyaango “Hoodere” jaayre
Caggal nde Riisnaaɓe e Ameriknaaɓe nuldi toon laaɗe, duule tawaama toon. Kono duule ɗe ngaadoraaki no duule men ɗe nii. Duule men, ko dental, (walla renndo) cuurki ndiyam, walla fenndo ndiyam. Ko deental mbaadon walla toɓɓon ndiyam, walla kadi toɓɓon ndiyam penndiɗam.
To hoodere jaayre to noon, yimɓe nganndaa hol ko renndi toon haa wonti duule, kono ena anndaa kam wonaa ndiyam. Won wiyooɓe ko lammo silferik (asiid sulferik: haawnaaki eɗen mbaawi lomtinde konngol tuubakooɓe asiid ngol, konngol men pulaar (fulfulde) ko lammi (lammo); eɗen mbaawi kadi huutoraade asiid silferik sabu ko konngol nganndal denndangol).
- Gaas weeyo ngo
Ko fayti e gaas weeyo hoodere jaayre, ko ɓetaa toon ko, e nder 100 fof, 97 tawetee ko gaas ƴulɓe (cuurki ƴulɓe ki yiyotaako e gite kono ena ɓetoroo kaɓirɗe). Ooɗoo gaas ko gaas bonɗo sabu omo faɗɗina, omo wara. Ooɗo gaas bonɗo ena hebbinaa jooni e dow tagofeere men Leydi ndi. Sabii ɗum ko cumuuji, otooji, laaɗe diwooje, cuurki isinaaji ekn. Ooɗo gaas ena wara, sabu so neɗɗo waɗii cuuraay mum e dow ƴulɓe e nder suudu, udii suudu ndu, uddii beɗorɗe ɗe (“pallanteeje” ɗe), tawi alaa fof ɗo henndu naatirta, so o leliima o ɗaaniima, so o reenaaki o finata! (O finataa nii, tawde o reenaaki!). Ko ooɗoo gaas ɓuri heewde e dow ko mbiyaten hoodere jaayre ko (hono tagofeere Wenus).
Gaas Asot e gaas ndiyameejo ena tawee toon kono ena pamɗi no feewi, ko ɗum waɗi neɗɗo waawaa toon foofde. Paamen ɗo kadi, so wiyaama gaas ndiyameejo ena toon, ɗum firtaani ndiyam ena toon; sabu ndiyam woodata tan ko maa gabbe gaas ndiyameejo e gabbe gaas nafnguurndam ndennda: H2O gabbe ɗiɗi gaas ndiyameejo e abbere gaas nafnguurndam. (atomaaji 2 gaas ndiyameejo e atom gaas nafngurndam). En mbiyiino gaas ndiyameejo ena wiyee “hidoroseen”, gaas nafnguurndam ena wiyee “oksiseen”: ɗum ko konnguɗi Ooropnaaɓe, kadi konnguɗi ganndal.
Njaareendi hoodere jaayre, waɗi ko kaaƴe no natal ngal ɗo holliri nii:


text:
Daartol annabi Yuusaa
Hono ooɗoo Yuusaa ƴettiti lefol Annabaagu ko caggal Annabi Muusaa, (JKM), o daranii jihaadi, Geno udditani mo damal, haa o heɓi ko ina tolnoo e capanɗe tati wuro laamorgo e gure Saam. Caggal ɗuum, o renndini ɓesngu Israayiilnaaɓe o wiyi ɗum en : liggoɗee liggey moƴƴo, Geno yurmoo on. Caggal ɗuum kadi, won wuro wooto ina wiyee Arihaay e gure Saam, ngoon ko Annabi Muusaa udditnoo ɗum, won laamɗo canndollinɗo wonnoo ɗoon, ɓe eggi ɓe payi toon, o wiyi yimɓe ɓee hoto kulee, miin ko e mon ngonndu-mi, mbaɗtee hakkille e koye mon mbele Geno hokka on poolgu e dow maɓɓe. Yuusaa (JKM), yahi wondude e musiɓɓe mum, ɓe njippoyii to boowal hakkunde wuro Ariihaayi too, ɓe kuccondiri e laamɓe sanndollinɓe ɓee, caggal ɗuum ɓe kaɓi, o wari pelle ɗiɗi e nder maɓɓe tagoore heewnde, ɗum woni sanndolinɓe ɓee poolaa hedde takkusaan ñalnde Aljumaa. Laatiima e nder yonta Muusaa (JKM) hono ñalawma aset ko ñalngu dewe Geno toowɗo oo. Yuusaa (JKM) , wiyi : so tawii en mbelsindiima e nder ooɗoo waktu hawrata ko e ñalnde aset ko ñalngu gollal, maa añɓe men paw semmbe mum en e dow men e nder oon ɗoon ñalawma. Annabi Yuusaa ñaagii Geno toowɗo o, o wiyi : “eehey ma Geno ! Amin ñaagi maa moƴƴere ko heddii e ooɗoo ñalawma, waɗi noon ko huunde fof aɗa hattani. Aan geno, aɗa anndi lohre Israayiilnaaɓe, hokku min poolngu e dow añɓe amen, ngam ko aan woni ballo foolooɓe.”
E dow ndeeɗoo ñaagunde, Geno neli Maleyka gooto feewde e Annabi Yuusaa (JKM), yo wiy ɗum : “mi nannganii on naange, min ndokkii on poolgu.” Kanko Annabi Yuusaa o seeraani e jokkude jihaadi makko, Geno joom baawɗe oo ina reenani mo tampere nguleeki naange, ɓe njiyataa nguleeki mum. Ko e ngool ɗoon laawol Annabi Yuusaa rewi haa yettii nder wuro Ariihaayi e dow kattanɗe Alla toowɗo oo, nde o fooli ɓe o heɓti jawɗeele maɓɓe, o harlitii o fayi to leydi Kin-aan, ɗum noon ko nder leydi Iraak hannde ndii, o wari toon ko ina wona capanɗe tati laamɗo sabu keeferaagal mum en, o itti hurum mum en.
Daartol Annabi Elyas’aa
Ooɗoo Annabi Elyas’aa ko Annabi lomtiiɗo annabi. Hono winndiyanke Wahaab bun Man Mbahi wiyi: ooɗoo Elyas‘aa ko ɓii Khaɗuub. Geno neli mo feewde e Israyiilnaaɓe caggal yimɓe. Hono winndiyanke Sadii wiyi: kanko ko o ɓiy baaba mum Annabi Ilyaas tokooso. Nde joomiraaɗo Annabi ilyaas nawi ɗum dow, geno lomtini ɗoon ko kanko. Hono ganndo biyeteeɗo Elwaaqid, e nder yonta Annabi Elyasaa ko ndeen wuro wiyateengo Ɗursuus ngoo mahaa, kañum e Malɗyatu. Ndeen o gaynii ɗum mahde, o lutti ɗoon ñaawoowo goonga e fenaande haa o sankii, o ubboyaa to Palestiin. Ndeen o maayii kadi Israyiilnaaɓe jooɗii ko ina tolnoo e duuɓi sappo, ɓe ngalaa annabi. Ko caggal ɗuum ɓe ndañi ganndo mawɗo ina wiyee Aali ɓiyi Asbaaɗi bun Haaruuna (JKM). Oon noon ko gorko moƴƴo sanne, o jogtii fiyakuuji Israyiilnaaɓe nguurndam moƴƴam. O wonndi e maɓɓe e dow ɗuum ko ina tolnoo duuɓi capanɗe nay. E nder nguurndam makko o jibini ɓiɗɗo gorko ina wiyee Sam-uun, oon ne Alla waɗi ɗum Annabi, o jibini kadi Daawuuda, oon woni Baaba mum Sileymaani, (JKM). Laatiima maayde makko kanko Aali ɓii Asbaaɗi oo, maayde makko e maayde Annabi Muusaa (JKM), ko duuɓi teemedde nay e capanɗe jeetati. Ɗum gasii ɗoo, ko geno noon anndi goonga, yo o suur en.
Daartol Annabi Sam’uun
Geno toowɗo oo wiyi : “mbele a yiyataa ɓee hoohooɓe ummiiɓe e Israayiilnaaɓe caggal Muusaa ?” Simoore nagge, kaawise 246. Faanditaare ooɗoo kawise e konngol geno : caggal Annabi Muusaa kanko Sam-uun laatiima ko e iwdi Annabi Haaruuna (JKM) o ummii, ina laatii ko o Annabi Israayiilnaaɓe, golle makko noon ɓuri yahrude ko e ñaawoore, ina teskitaa ko o baawɗo ñaawde goonga e fenaade, nde Asbaaɗi maayi, Asbaaɗi noon ko to suudu renndo, kono e nder yonta Israyiilnaaɓe won laamɗo maɓɓe biyatenooɗo ndeenɗoon innde. Ariino e jamaanu Israayilnaaɓe ina ñaagotonoo yo Alla hokku ɗum en Annabi tawa ko ummiiɗo e Asbaaɗi. Nde yumma makko sowii mo ndee kanko Sam’uun, tawi yummiraaɗo oo naywii, kadi ko o dimaro o wonnoo e nder ngeñgu Asbaaɗi en, ɗum waɗani Israayiilnaaɓe ɓee kaawisaaji mawɗi ɗi hono mum alaa. Ko ɗum tagi ɓe mbiyi : oo debbo ɗo tolnii e nayewu ɗoo, wonii reedu ? Oo kam, kala nde jibini ɓiɗɗo, o wonata ko Annabi. Ɓe nanngi debbo oo, ɓe cokoyi ɗum haa jibina ko saawi e reedu mum koo. Kanko debbo oo, omo ñaagotonoo ñalnde kala geno yo waɗan mo ko o saawi koo ɓiɗɗo gorko. Alla jaɓi ñaagunde makko, o jibini ɓiɗɗo gorko. Nde o Jibini ndee o inniri ɓiɗɗo oo Sam’uun. Nde yahi haa kanko Sam’uun o mawnii, o janngi Tawreeta. Nehi mo e cukaagu noon ko gorko gooto ina wiyee Aali ganndo. Nde yahi, haa o mawni o heɓi duuɓi capanɗe nay (40), Jibiriil (KM) betti mo, ari e makko, wiyi mo daande dow : “eehey maa ganndo ƴellitiiɗo !” ndeke hoɗdiiɓe nani ɗum, woodi wiyɓe : “ngolɗoo sawtawol dee wonaa mo men, ngam o wiyi e daande dow : “eehey maa Sam”uun” ummo callogino-ɗaa, ooɗoo ko Jibiriil ari e maa.” Sam’uun waɗi gir ! Haftii ummii jooɗii, o salliginii, Jibiril feeñani mo, wiyi mo : “yah to bani Israayiilnaaɓe yettin ɓe nelal joome.” Ko Alla toowɗo oo tigi nel maa feewde e maɓɓe yo a habru ɓe. O yahi to Israayiilnaaɓe, o woni e waajaade ɗum en, omo ñaawa hakkunde mum en ngam seerndude goonga e fenaande, won ɗo o anndiraa e nder Israayiilnaaɓe ɓiy nayeejo, woni heen yimɓe ko noon noddirta mo. Waɗii sahaa gooto Israayilnaaɓe mbiyi mo : “waɗ feere ñaagono-ɗaa min geno yo o jippinan min Maleyka keewɗo doole, ngam walla min haa mi ceerta e Amaaliiknaaɓe haa min mbaawa yaltude ɗeeɗoo koɗanɗe barakuuji. Annabi Sam-uun duwanii ɓe ko ɓe njiɗi koo, Alla neldi Bani Israayiil en neɗɗo ina wiyee Ɗaaluuta e no Alla haaliri ɗum e nder Ɓuraana tedduɗo oo, o wiyii wonande ɓe “Annabi maɓɓe ko goonga nelaama wonande on, Ɗaaluuta ko Maleyka” Simoore nagge, kaawise 247.
Haa tonngoonde 171 njaaɓanen daartol annabi Ilyaas
Joop Jibiril Muusaa
Telefoŋ: (222)46 56 51 10/ ( 22 23 13 19)


text:
Jaaynde Lemag habrii ñalnde 14 settaambar 2013 wonde « laatiima tigi, ɗemngal Tamasig (ɗemngal berbeer en) waɗtaama e ɗemɗe kuutorteeɗe e lowre renndiire Facebook ». Ngaal ɗemngal noon huutortoo ko alkule biyeteeɗe Tifinag.
Jaaynde Lemag habrii ñalnde 14 settaambar 2013 wonde « laatiima tigi, ɗemngal Tamasig (ɗemngal berbeer en) waɗtaama e ɗemɗe kuutorteeɗe e lowre renndiire Facebook ». Ngaal ɗemngal noon huutortoo ko alkule biyeteeɗe Tifinag. Facebook wiyi waɗiri ɗuum ko ngam huuɓnude ɗaɓɓaande haalooɓe berbeer e nder winndere ndee. Konngol Facebook ngol ko nii lelorii « On njaaraama e ko ɗaɓɓu-ɗon nde ɗemngal mon ɓeydetee e ɗemɗe Facebook. Tamasig e Breton e ɗemɗe keewɗe goɗɗe ɓeydaama e doggol amen ko ina wona sahaa jooni.
Min ɓetii ɗe, daawal kala min ɓeyda heen ɗemngal fawaade e dalillaaji keewɗi (ɗemɗe ina keewi e winndere ndee, amin katojini e sahaa seeɗa ngam ɓeydude ɗe). On njaaraama nde paamanɗon min, on njaaraama e kuutoragol mon Facebook ».
En njiyii, ko Berbeer en ɗaɓɓi, keɓi ɗuum. Ko ɗum addani en naamnaade hol ko haɗi Fulɓe ne ɗaɓɓude ɗuum ? Haa arti noon Fulɓe ina mbiya ina njogii pelle hakkunde leyɗe « daraniiɗe ɓamtude e tabitinde pulaagu » ? Haa arti noon, hay Dental Afrik ina sosi njuɓɓudi ndi alaa ko toppitii so wonaa ɓamtude Pulaar/Fulfulde, mbiyeteendi FULCOM.
Ciftinen tan, lebbi seeɗa hade ɗuum, Microsoft naatniino Tamasig e topirɗe mum, yeru e Windows 8. Ko wonaa ɗuum, eɗen nganndi Wolof waɗtii huutoreede ko ɓooyi e nder Google, gila 2010, rewrude e « Google Senegal » walla mbiyen « Sayto ci Google » ; ndeen yiylorde wiyetee ko “Gëstu ko ci Google”. Eɗen nganndi kadi Windows 8 e Microsoft Office fof ina ngoodi e Wolof gila e lewru suwee 2013. Yoga e ɗeen topirɗe ina ngawtoo e ndeeɗoo jokkorde : http://www.microsoft.com/wo-sn/download/default.aspx
Ko wonaa ɗuum kadi, resorde Google wiyeteende « Google Drive » ina woodi e ɗemɗe Afrik, hono Afrikaan, e Swaahili e Sulu e Amharik (ɓurngal heewde haaleede to Ecopi) ko ina wona lebbi jooni.
E ñalngu hannde nguu, to bannge naatgol e karalleeje kese, Pulaar ina woɗɗi, woni ko caggal, caggal Wolof. Ko ɗum addani jaaynde wiyeteende peeral.com winndude : «Neɓaali Google hollii eɓɓo mum fii ɓeydugol e doggol ɗemɗe Google Translate ɗemɗe jowi Afrikiyankooje: Igbo, Hausa, Zulu, Somali, Yoruba. Lamndal ngal Pullo fow yiɗi anndude : ko Goomu Fulfulde jeyaangu e Dental Afrik (UA) woni gollande Fulfulde ? Ko waɗi gila ngu ari ɗon Fulɓe yi’aali Fulfulde no ɓamtoo yahra yeeso ? Fulɓe haanaa jooɗaade tawa lamndaaki hono ɗee lamnde (ƴami). Yo kala yiɗɗo Fulfulde neldu lamnde mum faade e Goomu Fulfulde (Fulfulde Commission) lamndoo ko ɓe jokki toon e innde Fulɓe. Ndaa les ɗoo email-ji maɓɓe : http://www.acalan.org/eng/vcblc/cltv_fulfulde.php »
Bookara Aamadu Bah
Tesko :
E sahaa hannde oo, en nder ordinateruuji 100 fof, heen 90 ko Windows kuutortoo, 8 heen ko Mac OS, ko jaasi 2 kuutortoo ko Linux. To bannge banngorɗe (peerorɗe), huunde e ɓetooji kollitii ndee feccere : Google Chrome 40%, Internet explorer 29% e Firefox 18%. Kono tan, e duuɓi garooji ɗii, ɓetooji ɗii kala ina kawri wonde alluwon kon ɓurtotoo waawde huutoreede e ordinateeruuji goowaaɗi hannde ɗii. Ndaa noon, e nder alluwon 100 fof, heen 80 kuutortoo ko Android (Google), fotde 14 heen ko iOS (Apple), hedde 3 ko Windows phone (Microsoft), BlackBerry 3.
Ɗoo e duuɓi, jogori heddaade e huutoraade ordinateeruuji gaadoraaɗi hannde ɗii ko yimɓe seeɗa. Ɗum firti ko Google jogori jiimde kala ko faati e karalleeji kese ɗee (Android wonande alluwon, Chrome wonande peerorɗe, Google Search wonande jiylorɗe (e nder 100 njiylawu kala, fotde 65 ko kanko kuutortoo), e kuutorɗe goɗɗe)…) tee jogori sukkude e mum ko Apple e fawaade e ko haralleeɓe heewɓe kaali.
Ɗum noon, ko goonga nii gollaade e topirɗe goɗɗe ɗee ko huunde moƴƴere, kono ina moƴƴi ɓuren abbinde doole men e geɗe ɗe cikku-ɗen njogori ɓurde waawde hutoreede janngo ɓadiiɗo e goɗɗuɗo, ɗum woni suɓaade daabaa ɓurɗo waawde woɗɗinoyde ɗemngal men. To oon bannge, e miijo men, Google pot-ɗen ɓurde rokkude hoore, ndewnen heen Apple, Microsoft, mbaasen welsindaade ko heddii koo kadi.


text:
… Jaaynoowo ina foti wonde Jannguɗo, ɗigginɗo ɗemngal gollirta ngal, mbinndiin e njanngiin, jogaiiɗo pinal kuɓtodinngal jaajngal, deerɗuɗo e ɓeydude ganndal mum e sahaa kala, jiɗɗo ko gollata koo…
Jaayndeyaagal ko e golle ɓurɗe saɗtude e hulɓinaade jeyaa, waɗi noon ko batte majje nder renndo hina keewi doole no feewi, fotii noon ko binndol walla ayaawo maa haala, hina waawi moƴƴinde so moƴƴinaama, hina waawi kadi bonnude so bonnaama. Nder leyɗe jahruɗe yeeso to bannge potal e dimokaraasii ɗee, jaayndeyaagal ko mbaawka (laamu) nayaɓa, sabu leydi fof foti waɗde ko mbaawkaaji (laamuuji) tati : mbaaka laawɗinoowa, mbaawka ciynoowa e mbaawka ñaawoowa, jaaydeyaagal yantinaa heen, woni mbaawka nayaɓa kaa. Waɗi ɓe wiyde noon ko toon jaayɗe e jaaynooɓe hina mbaawi lamminde, hina mbaawi liɓde laamu kadi, nde wonnoo ko kañum en ɗowata renndo to baŋnge miijooji, walla nih heen sahaaji ko kañum en miijatoo e innde renndo. Won heen jaayɗe e jaaynooɓe, to nguurorii fof, ko toon keewal renndo heewi wuuroraade. Ko ɗuum waɗi jaaynoowo (jaayndeyaŋke) hina haani tawa won geɗe hina tawee e mum, ko ndeen o waawata yottinde nelal jaayndeyaagal ngal no haaniri nih. Hina jeyaa heen toɓɓe garooje ɗee :
Janngude, heertaroo jaaydeyaagal, annda nelal jaaydeyaagal, annda nehdiiji e loyi maggal, ko fawii jaaynoowo e fotdeeji mum ɗi kawre winndere lelnani ɗum, annda kadi sariyaaji leydi mum jowatiiɗi e jaayndeyaagal. Sabu leydi fof hina lelni njuɓɓudi mayri keeriindi ko yowatii e jaayndeyaagal, ko noon neh kadi jaaynirɗe laamu e jaaynirɗe jeyi keeriiɗo, wootere heen fof hina jogii dawrugol e kuule ɗe yuɓɓanirta golle mum. Ko jiidaa e won ko jaayɗe jeyi keeriiɗo kaalata tawa jaayɗe laamu kaalataa ɗuum, jaaynoowo hina haani anndude geɗe keewɗe paatuɗe e ɗum ɗoon.
Ɗigginde ɗemngal gollirta ngal, mbinndiin e njanngiin, ɗiggina celluka ɗemngal ngal, annda mahngo e doosɗe maggal, sabu ko ɗigginde ɗemngal gollirteengal ngal woni 60% e golle jaayndeyaagal. Nde wonnoo jaaynoowo, heen bannge ko jannginoowo, ngam haala makko e konnguɗi makko o huutortoo hina keewi ñemtineede, waɗde alaa e sago tawa ko o jannginta koo, e ko o ñemtintee koo, tawa hina selli, hina feewi, hay sinno noon ko ɗemngal goɗngal o janngiri. Hina haani kadi tawa hombo waawi ɗemɗe goɗɗe hay sinno ko gootal ko famɗi fof, teeŋti noon so tawii ɗemngal o gollirta ngal wonaa ngaal woni ɗemngal laamu leydi ndi o woni ndii huutortoo, yeru ɗoo e Muritani, hina haani tawa hombo ɗiggini Arab e Farayse, walla kam heen gootal.
Jogaade pinal kuɓtodinngal jaajngal. Jaaynoowo hina haani yaaja pinal, hay sinnoo anndude fof weeɓaani neh, tawa hombo faama ko heewi, teeŋti noon ko faati e njuɓɓudi dawrugol leydi makko e jokkondire mayri ɓurɗe himmude, wooda ko o anndi e dawrugol winndere, inɗe leyɗe, laamiiɓe leyɗe, gure mawɗe, laamorɗe, o annda kelme dooɓaaɗe yeru: RIM (Republique Islamique de mauritanie), USA (United States of America), UN (United Nations) AU (African Union) e ko nanndi heen, ɗuum noon heɓatoo ko e jaŋde jokkondirnde, e rewindaade jaaynirɗe ceertuɗe ɓurɗe yaajde e lollude.
Ɓeydude ganndal. Jaaynoowo hina foti wonde neɗɗo kooliiɗo hoore mum mbo tinaani ustaare, kono kadi o fotaani yoneede ganndal makko e mbaawka makko haa o waasa ɓeydude humpito makko kala nde o dañi faraŋŋe no o ɓeydorii, bannge ɗemngal e karallaagal golle goɗngal fof, haa arti noon e gannde kese jooni ɗee, woni TEKNOLOOJI, ngam yonta hannde kaa naamnaade ɗum. Hannde, to won e leyɗeele, ko mbo waawaa huutoraade ngaal karallaagal woni humam-binndi, wonaa mbo waawaa janngude walla winndude ; ɓe njawtii ɗoon. Yantude heen kadi, INTERNET hannde ko ƴoogirde gannde e humpito mawnde.
Yiɗde ko gollata koo. Jaaynoowo ko maa yiɗa jaaydeyaagal, waasa naatirde heen aande e ronkude golle goɗɗe tan. So neɗɗo naatarii e golle ngaanumma, heewi gollirde ko yo fawto ɗum, wonaa yo feewu. Jaaynoowo neh so yiɗii golle mum, tuma fof yiɗata ko ɓeydaade e hesɗinde mbele maa waawu ɓeydaade fooɗde yimɓe heɗatooɓe (wonande Rajo), firtaani noon wiyde hina adda ko hesɗi tan woppa ko tawnoo ɗoon koo, alaa, ko woto joom mum wiy tan alaa ko ɓeydata e ko tawi hina haalee koo, hay sinno feewaani, teeŋti noon e konnguɗi kesi pirateeɗi ɗii, gollidooɓe hina kaani sahaa fof jooɗodaade ngam etaade wootoɗinde konngi (konnguɗi) mum en, so wonaa ɗuum tan, heɗatooɓe walla nii janngooɓe mbeemat.
Ɗee toɓɓe yantude e goɗɗe keewɗe, heɗe njeyaa e kaanɗe taweede e kala jaaynoowo mbele maa ɗe mballit ɗum yottinde nelal mum, sabu jaaynoowo ko nelaaɗo faade e renndo mum. So en teskiima ɗee toɓɓe kaalaaɗe dow ɗee, heɗe ŋakkiri jaaynooɓe men (Muritani) heewɓe, ɗemɗe ɗee fof noon, hay sinno ɗe ɓuri ŋakkirde ko ɗemɗe ngenndiije ɗee, ɓur-mi heewde rewindaade ko ɗemngal Arab ngal e ɗemngal Pulaar ngal, kono miɗa teskii ɗemɗe ngenndiije ɗee fof kam nanndi caɗeele. So mi rokkii yeru gollooɓe Rajo Muritani, ɗigginde ɗemngal gollirteengal ngal, alaa e maɓɓe etatooɗo winnditaade ko habratee koo e ɗemngal mum neeniwal, so tawii hina waawi nii boom, ko heewi heen mbaawaa winndude ɗemɗe mum en neeniije ɗe ngollirta ɗee, tawa kadi ɗigginaani ɗemɗe goɗɗe ɗe kabaruuji ɗii mbinndatee e mum en ɗee (Arab e Farayse). Ko faati e ekkiteede sahaa fof kadi, jaaynooɓe ɗemɗe ngenndiije ɓee ɓuri ɗaweede, Rajo hina ɗawi ɓe, kamɓe neh ɓe etotaako dañande koye maɓɓe heblooji tawa ko e ɗemɗe maɓɓe neeniije ɗee, ɓe njanngintee, wonaa heblireede ɗemngal tawa gollirta ko goɗngal, ɗuum hay sinno hina feewi neh, won ko ɓuri. Miɗa sikki pelle ɗemɗe ngenndiije ɗee hina mbaawi uddude ndee yolnde so kollitaama, paamondiraama, kadi miɗa sikki ko huunde haannde waɗeede sahaa fof, sabu paandale maɓɓe e paandale jaaynooɓe ɓee ko goote poti wonde.
So tawii noon ko ko yowatii e heertoraade jaayndeyaagal, e pinal kuuɓtodinngal, walla yiɗde golle ɗee, gollirooɓe ɗemɗe ngenndiije ɓee e gollirooɓe Arab e Farayse ɓee fof poti heen, ngam ko ɓuri heewde e maɓɓe ko hakkunde jaŋnginoowo tan, e mbo ngaanumma ronkere golle addi ngoni toon, heewaani e maɓɓe etatooɗo hesɗinde walla ɓeydaade, hay etatooɗo oo nih heewaani e maɓɓe cuusnoowo ɗum, saka ballitoowo ɗum, ɗuum hina waawi teskeede ko finnde alaa e maɓɓe jiɗɗo golle ɗee, keɓɗo heen gollal goɗngal fof woppata ko gila e lawu.
Abdullaay Yerel Soh,
laayisoh@yahoo.com


text:
Ɗii duuɓi jawtuɗi winndere ndee kala ina faayani ngonka Leydi men ndii. Ɗum saabiima batuuji winndere e tuugnorɗe e nanondire hakkunde leyɗe : ɗuum woni ko anndiraa ɓeydagol nguleeki weeyo ngol biimtagol cuurkiiji gaas karbonik kam e bonnugol dunli ekn caabii. Yimɓe njeertinaama ko ɓooyi, ɗee geɗe ina mbaawi saabaade « kawjugol ngonka weeyo », woni yimɓe mbaɗta yiyde toɓooli ɓurtuɗi e nokkuuji olnooɗi, walla yooro e nokkuuji leppunooɗi …
So ɗum araani ne, won ko puɗɗi-ɗen yiyde heen : cumuuli to leydi Riisi, toɓooli ɓurtuɗi to Afganistaan, to Siin, e nder Afrik hirnaange ekn … ɗum fof ko maale paaynuɗe. Ɗumɗoo ko wonande Leydi ndi nguur-ɗen e dow mum ndi. Kono wonaa kayri tan tini mbayliigaaji, lewru e naange ndaɗaani heen.
Naange men ina teskoraa coftal ɓurtungal e ooɗoo sahaa. Annduɓe ɓe mbiyi ɗum wonaa maale moƴƴe. Lonngotooɓe asamaan ɓee nii ceediima e balɗe jawtuɗe ɗe, goobuuji e timtimi jooɗɗi e nder kammu, haa arti noon ko anndiraa « peeral gulli leydi » (aurores boréales). Ɗumɗoon noon ina seedtoo wonde naange men nge naatii coftal caggal mudda « ɗoyngol ». Alet ɓennuɗo o nge wukkitii e faru tonuuji keewɗi plasma (woni «gabbe doondiiɗe» (atomes ionisés), jaaɓanɗe leydi men ndi. Ina wayi no ko puccital naange nii. Ɗeeɗoo gabbe naange, so pottitii e fooɗo sulɗeewo leydi ina waawi saabaade mbayliigaaji teeŋtuɗe joggiiɗi batte e geese yiite (réseaux électriques) walla onndooji hertz (woni emisiyoqaaji teleeji kam e kaɓirɗe elektoronik gonɗe e diwooje). Eɗum waawi battinde e heɗɗaawo sulɗoweeyo (magnétosphère) ngo, jojjungo wonande nguurndam e leydi, nde tawnoo ko kanngo falantoo en heenebere naange (vent solaire).
Coftal naange ko huunde anndaande, waawnde jooɗtoreede, sibu ende arta duuɓi joy e feccere kala, tee njuuteendi mayre ina wona hedde duuɓi 11. E oon sahaa e nde wukkita e kammu he ngabbon keewkon, tawi won heen ngabbon ɓuri leydi mawnude. Nge wayri ndeen softeende ko e hitaande 2001, caggal ɗum nge naatani ɗoyngol luggol, juutngol haa diwti aadaa. Jooni, annduɓe ɓe ina njenanaa ko nge finnge.
Lewru ina ɗoomtira seeɗa seeɗa
Nate ɗe laanel wiɗto (sonde) ameriknaawel gootel ƴetti, caktaaɗe ñalnde 19 ut 2010, ina kollita ɗoomtugol lewru. Ɗumɗoon noon ko ko wayli sikkeeji annduɓe kala jowitiiɗi e lewru. Hol ko nate ɗe kolliti ? Ɗe kolliti ko lewru men nduu ɗoomtii fotde 100 meeteer e nder « hanki ɓadiiɗo » woni e nder duuɓi miliyaar cakkitiiɗi ɗi !!!
Ko ɓuri ɓallaade en, nate ɗe ina kollita kadi jaajtugol peri (gebbi) e dow laral lewru e nder duuɓi 40 cakkitiiɗi ɗi.
Ciftinen tan wonde lewru, e cukaagu mum, ko ina wona jooni miliyaaruuji nay hitaande, ina wulnoo. Gila ndeen ndu ɓuuɓtii. Ko jooni noon annduɓe ɓe paami wonde haa hannde ndu woni ko e ɓuuɓtude, ɗum woni ko saabii ɗoomtugol kaalangol ngol. Ko ɗum kadi faamnini ɓe yerɓooji lewru baɗooji sahaa e sahaa ɗi, ɗi ɓe cikkatnoo saabii ɗum en ko kaaƴe janooje e lewru … Ɗumɗoo noon anndinii ɓe wonde lewru wonaa tagofeere maaynde, hono no ɓe cikkirtunoo.
BAB


text:
Ñawu ngu ina sarii e winndere ndee fof. Mborosaaji gaddooji ñawu nguu ko nay :
- Mboros mo wofnde “schistosomiase haematobium”
- Mboros mo tektekol “schistosomiase mansoni”
- “schistosomiase Japonicum”
- “schistosomiase intercalatum”
Ɗiɗi gadani ɗi ina ngoodi e nder duunde Afrik ɓaleeɓe e raneeɓe. Ɗiɗi cakkitiiɗi ɗi ngoni ko e diiwanuuji Orop e fuɗnaange goɗɗuɗo, hono Asi (Japon ekn …).
So tawii ko ɓuuɓri wofnde, mborosaaji ɗi ngonata ko e wofnde ñawɗo o.
Hol no ñawu ngu raaɓrata ?
Gonduɗo e ñawu ngu soofa e nokku ɗo diƴƴe ngoni ko wayi no mayo, caaɗli, mbalkaaji, beeli ɗi ɓeeɓataa, kañum e dowrumaaji e gaawi ilnooji gese demeteeɗe. Kanko ñawɗo o, so o soofii ɗo diƴƴe ngoni, taare makko ɗe ina mbaɗi ɓoccooɗe mborosaaji ɗi. Ɗeen ɓoccooɗe so naatii e ndiyam ɗam toccina mburɓulon “schistosoma”. Konɗoo mburɓulon kawra e ɓiɗɓe guje walla bamɗi kooñolli nder ndiyam he, ɗi pillitoo (njeña) e jaajongol majji. Koon mbarakon kuwa e majji haa heewa, ɗi ngonta mburɓaaji “furcocercaires”. Jooni noon neɗɗo celluɗo oo ara ɓuftoo e ndiyam mbaɗɗam mborosaaji ɗi. Mborosaaji ɗi naata e nder nguru ɓalndu makko, ɗi ndewa e ɗaɗi ƴiiƴam, ɗi paya to wofnde. So ɗi njettiima wofnde, dewol ngol e gorol ngol mbirnodoo, njibina haa heewa. Ɓiɗɓe ɓe nguurata ko e wofnde, eɗi ciiɓoo ƴiiƴam joom mum.
Sifaaji ñawu ngu
En mbiyiino so joom mum lootiima e ndiyam mbaɗɗam mburmaaji, ɗi naata e nder ɓalndu joom mum, o aree ŋato-ŋato, joom mum ŋaañoo, ɓalndu mum waɗa ɗaale ɗaale, aree nduwaaki. So ɗi njettiima bumsuɗe fayde ɓooƴe, joom mum aree ƴeram becce (Aasma mo duumaaki) mo hulɓinaaki, ɓalndu mum wona e muusde seeɗa, aree ƴakkuru, faawnga, aree ngaameela.
So ɗi njibinii e nder wofnde nde, nde waɗta muusde, nde miira walla suma (brûlures vesicales), joom mum waɗta soofde ƴiiƴam caggal taare mum (hématurie terminale).
So ñawu ngu bontii to debbo e to gorko, ina adda caɗeele coofgol, wofnde nde ñawa, ina waawi areede dammbo kaaye. Ñawu ngu ina adda ƴiiƴo kañcudi e ñawu bolol kañcudi. Ɓooƴe joom mum ñawa, ɓoggi ɓooƴe ñawa, adda ndimaraagu to debbo e to gorko kala. Usta ngoraagu e ndewaagu.
Hol no ndeentorto-ɗen ?
En mbiyiino to adan wonde mboros o wiltata ko e nder diƴƴe. Ndeke noon gonduɗo e mboros o, woni ñawɗo o, fotaani soofde e nokkuuji ɗo diƴƴe ngoni. Nguura mbarokon mbiyeteekon ɓiɗɓe guje bamɗi kooñolli. So neɗɗo ñawii foti ko yahde to safrirde. Ɓeen, caggal nde njuurnitii kaaye makko, tawi omo wondi heen, mbinndana mo safaara mum.
Ɗeeɗoo leɗɗe ina ngoodi : Ancomalin, Ambilar (ɗiiɗoo nattii huutoreede) e Biltricide walla Praziquantel.
Sammba Gata Bah


text:
Njuɓɓudi Ballal e Ndeenka Suka (ONG Aide et Protection de l’Enfant) mawninii ñalawma Afrik wondande Jojjanɗe Suka to leegal Tayaret ñalnde 15 e 16 lewru korse hitaande 2013. Ñalnde 15 ndee, almuɓɓe duɗal ngal mbaɗi ko coftal ɓalli, fuku koyɗe, jimɗi e tinndinooje e tawtoreede ɓesngu leegal ngal.
Ñalnde 16 ndee ko yeewtere waɗanaa jinnaaɓe sukaaɓe ɓee ngam faamnude ɗumen darnde nde potata daraade e sara sukaaɓe mum. Waɗi yeewtere ndee ko biyeteeɗo Biraama Suleymaan Demmbele, juɓɓinoowo golle fedde ndee e tawtoreede ardorde njuɓɓudi ndii e hilifaaɓe leegal ngal e jannginooɓe heewɓe. Tiitoonde ndee wonnoo ko Ndeenka Sukaaɓe.
Hollitaama e yeewtere hee wonde nanondiral ko yowitii e jojjanɗe suka, kuulal mum gadanal, wiyi: ”wiyetee suka ko aadee mo dañaani tawo duuɓi 18, so wonaa noon mo laamu rokki kellifuya tawi yontaani”. Kuulal 42 ngal wiyi : “Nde leydi Muritani jaɓi ngalɗoo nanondiral, no leyɗeele keddiiɗe ɗee nii, huniima anndinde e mbaydi njaajndi, rewrude e laabi keniiɗi ceniiɗi, mawɓe e sukaaɓe”. E kuulal 4ɓal ngal ena wiyaa heen: “laamu ena foti huutoraade kattanɗe mum fof ngam siynude jojjanɗe sukaaɓe toɗɗaaɗe e nanondiral ngal”
E ngoon yeeso, ngalu ɓurngu faayodinde ngu leydi men waawi dañde ko sukaaɓe, ɗum noon eɗen poti nehde ɓe, heblude ɓe, reende ɓe, hisnude ɓe, soɗde ɓe e ko nafata, ndesnden ɓe ko tiiɗi mbele eɓe njogoo janngo hattan waawde wuurde e aduna jowitiiɗo e mbaylaandi nduumiindi. Ko ɗuum rokkata ɓe ñiiɓnude ndiiɗoo ngenndi, ndi korsin-ɗen enen kala e deeƴre, e nuunɗal renndiyankeewal, e wellitaare e potal.
Jeewtoowo oo rokkii huunde e jojjanɗe garwane suka : 1. Jojjannde jogaade ayaawo heptinirgo (daartol, ɗemngal e pinal); 2. Jojjannde jogaade galle iwdi; 3. Jojjannde waawde haalde e heɓde kumpital; 4. Jojjannde jogaade hakke e nguurndam ceniɗam, ɗam dookaani tanaa; 5. Jojjannde ndeenka keeriika e sahaa hare; 6. Jojjannde nehdi; 7. Jojjannde dooko heeriingo wonande sukaaɓe ɗawaaɓe; 8. Jojjannde daɗndeede e joñre; 9. Jojjannde daɗndeede e kala golle bonɗe. Ko e oon sahaa mbaawaten wiyde sukaaɓe ɓee ko wejaaɓe e jehre ustaare walla ko ɓe wonɓe e selde laawol tawi battande ɗee moƴƴataa e maɓɓe, moƴƴoytaa kadi e renndoo e kuuɓal (canndolingol e jahdiiɓe mum) walla nii boom, ko ɓe dookɓe geɗe koomtooje e sifaaji mumen (geɗe maa simmeeji daaynooji hakkille).
E miijo makko, kanko jeewtoowo oo, “kaan ngonka kulɓiniika addata ko welsindaare wonande sukaaɓe to bannge duɗal haa jibina diiwgol e jaŋde. Ndeen saɗeende addata ko yammere. Ɗuum noon ko huunde nattunde waawde jaɓeede e weenndoogo ndeeɗoo ujunannde tataɓere e julyultondiral”.
O wiyi : “Mboɗo sikki tan foti wonde hannde darnde men, enen hellifaaɓe hilifaaɓe ko waylude jaɓɓal walla ngaddiin feewde e sukaaɓe ɓee ngam mahande ɓe sato yamɗungo waawngo newnande ɓe firaade e ɓamtaade mbele eɓe mbaawa daraade darnde wonki wonande ɓamtaare renndo e faggudu leydi men Muritani.
E joofnirde ndeeɗoo haalannde, mboɗo yiɗnoo siftinde wonde kuulal 6 wonande nanondiral ko yowitii e jojjanɗe suka, paytunongal e jojjannde e nguurndam e ɓamtaare wiyi: “suka kala ena jogii haqqe e nguurndam kadi Laamu ena waɗɗii e mum huutoraade kattanɗe mum fof ngam nguurndam e ɓamtaare suka”.
Njaay Saydu Aamadu


text:
Siyaara Barooɓe Jakel. Ñalnde 15 lewru siilo hitaande 2014, ɓesngu Barooɓe Jakel Sahre Hammee Yero waɗii siyaara pattamlamo e nder wuro mum en. Waɗanaa siyaara oo ko Ceerno Muktaar Sammba lollirɗo Ceerno Yero Kudeeje.
Siyaara Barooɓe Jakel. Ñalnde 15 lewru siilo hitaande 2014, ɓesngu Barooɓe Jakel Sahre Hammee Yero waɗii siyaara pattamlamo e nder wuro mum en. Waɗanaa siyaara oo ko Ceerno Muktaar Sammba lollirɗo Ceerno Yero Kudeeje.
Tuggude e puɗal naange haa takkusaan juulaa, ko e darnde wonaa. Caggal nde jamaanu nguu naati galle siyaara oo haa jooɗii, adii waɗeede ko silki Quraana e cakkital Ceerno Abdarahmaani Gasamme.
Udditi taro ngoo ko kilifa galle oo hono Alhajji Abuu Ceerno Muktaar Sammba ganndiraaɗo Alhajji Abuu Diiye Kebe. Caggal deftere Alla ndee, rewi heen ko cakkital wirduuji, haa hannde e yamiroore Ceerno Abdarahmanaani Gasamme. Ceerno Aamadu Muktaar Baro duwii ngam uddude timmal wirduuji ɗii. Ko ɗoon jamaanu nguu ñoŋtii, e gardagol hilifaaɓe ñalawma oo, tiindii baamuule ngam juuroyaade rawda Ceerno Muktaar Sammba lollirɗo Ceerno Yero Kudeeje. Nde yimɓe naati baamuule ɗee, kala kilifa gonnooɗo ɗoon bismaama to nder rawda too. Ndeen fotnooɓe naatde toon ɓee fof naatdii, wirduujji kadi cakkitaa e yamiroore, haa hannde, Ceerno Abdarahmaani Gasamme. Jaggoowo kurus toɗɗaa ngam reende limoore dottanaande wirdu ndee. Nde ɗeen golle ngasi, yimɓe payti to galle siyaara too. Alhajji Ceerno Muktaar Alhajji Ceerno Muktaar Kebe, gooto e sukaaɓe almuɓɓe ɓurɓe jaɓaneede hannde to bannge ganndal e nder nokku oo, yamiraa yo yeewtan banndiraaɓe ko yowitii e nguurndam ooɗoo jiyaaɗo Alla, baɗanteeɗo siyaara caggal nde karaw rottaa, tummbuli njuɓɓunaa, lahe caraa e les caaleeje. Nde o rowi haala makko tawi hankadi ko ñalawma oo fuɗɗiima woɗɗoyde. Gooto fof rokka jippunde, ñaltoyi haa takkusaan yoni, arti. Caggal nde yimɓe njuuli takkusaan, duwaaw waɗaa, siyaara oo saakii.
Ciftinen wonde siyaara Ceerno Muktaar Sammba e Barooɓe Jakelnaaɓe fuɗɗii waɗeede ko e hitaande 1997. Hay so tawii ɓesngu Barooɓe ena joginoo fiɓnde waɗande mo siyaara e ndeen hitaande, cemmbini ngu e ngoon miijo ko Sorimaleenaaɓe e Bokkenaaɓe. Caggal Barooɓe Jakel, ko ɗeeɗoo gure ɗiɗi ngoni jaale yummaaje siyaara oo.
Ñalnde heen, caggal ummoriiɓe to Ndakaaru, Nuwaasot, Libeerwiil e to Kaay Sammbal Haawa to leydi Mali, ɗeeɗoo gure ne tawtoraama siyaaro oo: Bokke Salsalɓe, Bokke Mbaayɓe, Bokke Jalluɓe, Fereyɓe Bokke, Pete jeeri, Nguy, Salnde Tebegut, Koyli Jaawa, Waasetaake wuro Ceerno Haabii Wele(yo Geno rokku mo jam), Sorimalee, Liiliya, Cengelel, Mbotto, Cilaa, Garlol, Jaarangel , Maaqaama, Ɓoggel Faaduwaa e Kayhayɗi e gardagol Sheriif Saydu Haydara.
Kono gure nootitiiɗe ɗee fof e heewde e addorde annduɓe diine, ɗe tawii Barooɓe Jakel ko barooɗe e nder diiwaan Pete, ena sukki, serwaani to bannge ganndal: So Alla yiilaama ɗoon ko huunde haannde, nde tawnoo Geno ena rokki ɓe ko heewɓe ndañaani:
– tafsirɓe 61
– fiilaaɓe alfaa 15
– joom lijja en 21
– reenɓe quraana, ɓe ngalaa lijjaaji 5
– lasraariyankooɓe 15
Ɗum ena hawra e 117 joom geɗal e diine Alla e nder ndeeɗoo sahre Barooɓe Jakel nde wonaani hay weddannde jammbere.
Hol ngonɗo Ceerno Muktaar Sammba?
Jibinannde. Ceerno Muktaar Sammba lollirɗo Ceerno Yero Kudeeje ari e aduna ko heedde hitaande 1886 e nder wuro Barooɓe Jakel e nder galle Hebbeeɓe woɗeeɓe. O wuuri ko duuɓi capanɗe jeetati e ɗiɗi (duuɓi 82). O ruttitii e joom makko ko ñalnde 5 lewru siilo (samwiyee) hitaande 1968. Yumma mum yumma makko wiyetee ko Raki Maamuudu, dawi ko e Bokke Salsalɓe, yettetee ko Sal. Yumma makko, kanko Ceerno Muktaar, wiyetee ko Aysata Raki Maamuudu e nder Bokkenaaɓe. To bannge Barooɓe, Aysata Raki Maamuudu oo nootortoo ko e innde Kudeeje. Ko ɓiyi Daawda→ sileymaani→ Saydu → Aysata → Amina → Hammee →Yero→ Muusaa. Ko ɗuum jeyi sabaabu, kanko Ceerno, omo noddiree innde Yero Kudeeje ndee. Baaba makko, haa hannde, kanko Ceerno Muktaar, wiyetee ko Sammba Seydi Demmba. Ko oon rokki mo innde Muktaar ndee, wiyi mo Muktaar Sammba Seydi Demmba.
Jaŋde Ceerno Muktaar. Ceerno Muktaar adii winndaneede harfeere ko e duɗal mawni mum, mo jiidi baaba gooto ena wiyee Ceerno Bookar Sammba. O janngoyii to Sahaal, o woni toon dumunna. Ngaddiin quraana mo o jogii oo, ko toon o itti ɗum. O janngii kadi e biyeteeɗo Ceerno Malal Eliyaa to Cilon e nder diiwaan Boosoya. Ɓeeɗoo, ko quraana tan o janngi e mumen. O janngoyii kadi to wiyetee Ballel Soowanaaɓe sara Waawnde e nder diiwaan Damga Senegaal. Ko ɗoon mawniiko mo o jiidi baaba gooto ena wiyee Maamuudu Diko (baaba mum Usmaan Maamuudu, taani mum Faatimata Usmaan Maamuudu Diko lollirɗo Hawwaa Mayram Diiye walla Warbaa Kebbel), tawi mo. Maamuudu Diko ko julanke wonnoo. O soggatnoo ko ñalbi. O ɓooyii e ladde haa koreeji makko puɗɗii fiiptaade nguurndam makko. O ari, o tawi ɗoon Ceerno Yero, o yeeyi ɗoon ñalbi ɗi o anndornoo ɗii. O felliti nanngande mo suudu e waɗande mo rasiyoŋ haa o gasni jaŋde, ɓe ngartidi haa e Barooɓe. Caggal nde o woni e Barooɓe dumunna, o jokkoyii kadi jaŋde to biyeteeɗo Ceerno Yero Baal to Ngijilon e nder Ngenaar. Caggal ɗum, o yiytondiri e sehil mawniiko ena wiyee Hammaat Lamiin Njaac, lollirɗo Demmba Hawaa, baaba mum Ceerno Hamdu Rabbi Njaac to Madiina Njaacɓe. Ɓe njahdi haa Ɓoggee to duɗal Ceerno Aamadu Muktaar Saako. Kono e wiyde Abuu Diiye Kebe, ceerno Muktaar janngaani e ngaal duɗal. O yahdi tan ko e Ceerno Demmba Hawaa, jannginatnooɗo mo oo. Kono ko ɗoon e ngaal duɗal, o nani, kanko Ceerno Muktaar, nanalla Alhajji Maalik Sih mo Tiwaawoon haa addani mo yiɗde yahde toon. Ko Alhajji Maalik Sih waɗani mo alluwal makko tafsiiru, rokki mo laawol tijjaani, waɗi mo kadi muqaddam e laawol ngol, gila o artaani. Caggal nde o wondi e Alhajji Maalik Sih dumunna, yumma makko winndi mo ɓataake mbele omo arta ngam remande ɗum. O suuɗii ceerno makko ɓataake oo haa nde yumma makko winndi Alhajji Maalik Sih e hoyre mum. Alhajji Maalik Sih noddi mo, wiyi mo: aan, ndeke yumma maa ena wuuri? O wiyi mo: eey neene am ena wuurnoo, nde mbayrat-mi!
Alhajji Maalik wiyi mo: yumma maa wiyi ko yo a ar. Ɗum noon mboɗo moolii e Alla e naŋtaade e almuudo mo jinnaaɗo mum sokli. Etee ko mi ɗaccitɗo ma.
Ko subaka wonnoo, nde yahi haa kikiiɗe, kanko Alhajji Maalik, o noddi almuɓɓe duɗal ngal fof ɗo zaawiya ɗoo. Ndeen ɓe ndentii, o wiyi ɓe, sabaabu noddaango ngoo ko ɗaccitde musiɗɗo men, mo ngonduno-ɗen, hono Muktaar Sammba. O yamiri mo yo o yaltu dental ngal, o yaha haa o yettoo laawol laana-njoorndi ena ɗoon. So o yettiima ngol, o arta e maɓɓe. O ummii, kanko Muktaar Sammba, o ɗooftii yamiroore Ceerno ndee. Nde o yettotoo laawol ngol fayde e nde o artata e dental ngal, tawi ko o waɗtii nanngude jiifa makko, oto feɗɗitaade hakke e keewal ceede(kaalis), ɗe yimɓe, ɓe o hawratnoo, ena totta mo. Nde o arti, o tawi Alhajji Maalik Sih renndinanii mo e almuɓɓe ɓee ko ena tolnoo e hono ko o addi koo. Caggal ɗum, kanko Alhajji Maalik Sih woodi ko o itti, o lommbi ɗum e jiifa Muktaar Sammba (seernaaɓe ɓee njaɓaani haalde ko ɗum woni), o wiyi ɗum yo yah, jooɗoyoo, waasa ɗannaade. So Alla jaɓii maa o maay, omo tottee. E diiwaan Barooɓe, ko kanko adii rokkirde laawol tijjaani. Ko Alhajji Maalik Sih waɗi mo kilifa e laawol ngol e nder nokku hee.
E tonngol, mbiyen siyaara oo rewii laawol e njuɓɓudi. Ɗowi golle ɗee ko Ceerno Abdarahmaani Gasamme, Ceerno Mammadu Sih, Ceerno Aamadu Usmaan Kebe, Alhajji Ceerno Muktaar Kebe, Ceerno Mammadu Buubu Jallo e Ceerno Muhammadu Mbaay.
So Ceerno Muktaar Sammba waɗanaama siyaara e nder Barooɓe Jakel ko huunde haannde nde tawnoo no o wayi yiɗde e tampande ganndal nii, ko noon ne kadi o wayi ɗiggande ceerno makko Alhajji Maalik Sih(yo yurmeende Alla won e mum), mo aduna fof ceedtii timmal mum e giɗgol e mum e Nelaaɗo. Ko ɗum waɗi nde Alhajji Maalik Sih winndata jaarooje Nelaaɗo ndee, Ceerno Muktaar jeyanoo ko e almuɓɓe liirayatnooɓe binndi ɗii e naange, ndeena ɗi haa ɗi njoora. Mo gooŋɗini walla gollanii joom geɗal to Alla, Alla ittana ɗum geɗal to ɓeen ɓe ngalaa ella. Waɗde Alla rokkii mo ɓesngu pattamlamu, ngittungu, nganndungu fotde.
Gelongal Fuuta lollirɗo, Njaay Saydu Aamadu


text:
Lalla Mint Sheriif, jaagorgal kalfinangal pinal, jaɓɓaama ñalnde 18/07/ 2013 e nder wuro Jiinge, ngalluure Ligisayba, falnde Kayhayɗi, diiwaan Gorgol. Addunoo mo ɗoon ko mawninde geɗe Sammba Gelaajo Jeegi e wuurtinde daartol Wagadu. Nde o yettii e wuro Jiinge, o tawi ko ɓesngu nguu fof ena sabbii mo to duɗal wuro, hakkunde leeɗe too.
Dimaaɗi ñaantaaɗi, ɗi waɗɗiyankooɓe harbiyankooɓe mbaɗaa yo njaɓɓoyo mo, gila to naatirde wuro haa o naati dingiral kewu ngal. O tawi ɗoon wejo kuutorɗe geɗe ganni, njimri e ngamri taƴondiraani. O salmondiri e jamaanu nguu, o ɓenni to les tillisaaji poŋaaɗi too, o jooɗii.
Omo ardi e lappol teskinngol to bannge doole e faayiida gila e jaale Jaagorde Pinal nde o ardii ndee, haa e hilifaaɓe diiwaan oo to bannge njuɓɓudi laamu. Ena e ɓeen, Waali mo Gorgol, mawɗo Haakem Kayhayɗi, Meer Kayhayɗi, mawɗo polis, mawɗo sanndarmaaɓe, Meer Jowol e Meer Tokomaaji. Nde lappol ngol jooɗii haa lakkitii, bawɗi e buubaaji, kelle e kuljinaali ndartinaa, jonaaɗo wuro ngoo rokkaa konngol, yettini bismaango e ngoƴaaji Jiingenaaɓe feewde e jaagorgal ngal.
Caggal ɗuum, Lalla Mintu Sheriif fooɗanii ko juuroyaade Jeeriyel Tummbere. Nii woni, otooji, pucci e yahrooɓe koyɗe toɓɓi bannge funnaange haa naati e kolangal waalo. Ko ngaal wiyetee Kolangal Fori. Ko e nder maggal Duunde Jeeriyel ndee woni. Ko e duunde ndee kadi yanaande Ceerno Suleymaani Baal e Ɓokki Sammba Gelaajo Jeegi ngoni.
Yanaande ndee udditaa, caggal nde jaagorgal ngal waɗanaa jubbannde raɓɓere e nguurndam Ceerno Suleymaani Baal. Jaagorgal ngal, waali Kayhayɗi, haakem Kayhayɗi, mawɓe sanndarmori e polis naati, neldi mo duwaawu, kanko Ceerno Suleymaani Baal, kanko e denndaangal maayɓe juulɓe, lelodiiɓe ɗoon e makko e nder duunde ndee. Lappol yawti, tiindii bannge hirnaange-rewo yanaande ndee. Ko toon Ɓokki Sammba Gelaajo Jeegi darinoo haa e hitaande 1980. Lomto makki maa mbiyen soɓoƴuru nduu waɗtaa ɗoon ko e hitaande 2007. Lappol ngol satii ndu, jubbannde e nguurndam Dono Gelaajo waɗaa. Jaagorgal Pinal waynondiri e ɓesngu jiingenaaɓe, fayti Kayhayɗi, kañum e lappol mum. Ko ɗoo njillu jaagorgal pinal e Jiinge haaɗi.
Jamma oo, hiirde mawnde waɗaa to galle sukaaɓe Kayhayɗi, tuggude e 23w 15h haa heɓi 1w40h ngam mawninde lasgol geɗe Sammba Gelaajo Jeegi e wuurtinde daartol Wagadu. To fayti e Sammba Gelaajo Jeegi ko Njaay Saydu Aamadu teddiniraa waɗde nguurndam ɗam caggal nde Sal Haamiidu waɗi ngardiindi ndii e ɗemngal farayse. To bannge daartol Wagadu, ko Mbusetta Jagana jannginoowo to jaaɓi-haaɗtirde Nuwaasot adii waɗde ngol e ɗemngal farayse, nde diɗɗal sooninkooɓe tabitini ngol e ɗemngal sooninkoore e dow dingiral.
Njillu jaagorgal pinal hakkunde Baraknaa e Gorgol waɗii faayiida saɗne, nde tawnoo ko hikka ɗum meeɗi waɗeede tawi ko e ndiiɗoo mbaydi. Adan nanetenoo e rajooji walla yiyetenoo e teleeji tan ko mawningol geɗe bannge rewo leydi ndii, ko wayi no Attaar, Shingiti, Tishit, Waadaan walla Waalata, ekn.
Kono tan huunde teskinnde waɗii ɗo Jiinge ɗoo, so meer e mawɗo tunndo Ligisayba waasde tawtoreede ñalawma oo.
Njaay Saydu Aamadu


text:
Al-Qaida to Magreb lislameejo ko njuɓɓudi lislameeri njogitiindi ummoriindi to Alaseri. Fedde nde wiyetenoo ko Goomu Salafiiwu waaju e hare woni ko anndiranoo « Groupe salafiste pour la prédication et le combat (GSPC)» e ɗemngal Farayse walla, e ɗemngal arab : «al-jamaa`atul-salafiyyatu li l-da`wati wa l-qitaal ». Nde wayli innde mayre ko ñalnde 25 saawiyee 2007 ngam wontude AQMI. Ina wiyee wonde Ben Laaden ina wondi e ngool baylugol innde.
Fedde nde ina jeyaa e doggi pelle ownooje ngol Dowlaaji Dentuɗi Amerik e Ostaraali e Riisi lelni. Fedde ngenndiije dentuɗe ina hiisoo nde e pelle ɓalliiɗe Al Qaida.
Hay so tawii iwdi mayre ko Alaseri, hannde, e nde yirloo e nokku jaajɗo e nder jeereende Saahal, haa arti noon e Senegaal, Muritani, Maali e Niiseer.
Fedde nde ina jogii ko ina tolnoo e 400 haa 500 tergal, peccitiiɗe e katibaaji (goomuuji) ɗiɗi : katiba Abuu Zayd e katiba Moktaar Bel Moktaar jogodiiɗo nanondire e julaaɓe wujjittooɓe (tarafikaaji) heewɓe.
Catal Al Kayda to Magreb Arab hono AQMI, jeyangal e calsaltiri Goomu Salafiiwu Waaju e Hare to Alaseri, heɓii dahde ko ina wona tuubakooɓe 20 tuggi hitaande 2008 fayde hannde e nder diiwaan Saahal o. Ngu wattindorii ko dahngo Faraysenaaɓe njoyo to Arlit (Niiseer).
- Holi mawɓe ndee fedde ?
Gayi ɗiɗi, hoohooɓe « katibaaji » ɗiɗi nguubotoo e oo nokku : Abdel Hamiid Abuu Zayd e Abdel Moktaar Belmoktaar (o ɓooyii e diiwaan he, sibu o waɗii heen ko famɗi fof duuɓi 15).
Kono eɗen mbaawi limtude heen ɓeeɗoo fof :
Abdel Maalek Durukdel : Omo wiyee kadi Abuu Musaab Abdel Wedduud. O jibinaa ko Meftaah, to Alaseri e hitaande 1970. Ko o aasiñoor. Kanko ardinoo GSPC gila 2004. Hade ɗuum o yahii haɓoyeede to Afganistaan. Nde GSPC wonti AQMI e hitaande 2007, o waɗaa «amiiru» (mawɗo) mum. E hitaande 2008, o haalii e jaaynde wiyeteende New York Times, o wiyi : «payndaale amen e payndaale Al Kayda ko goote. So artii e Magreb Lislaam, ɓuri himmande min toon ko danndude leyɗe amen e njiimaandi laamuuji bonɗi, jamfiiɗi diine mum en e ɓesnguuji mum en, sibu kañji kala ɗi ummii ko kalifaandi koloñaal njiimnoondi leyɗe amen ko ina ɓura 200 hitaande. Hankati nafooje leyɗe hirnaange mbaawaa hisde ɗoon». Kanko ardii njanguuji bonɗi, ko nanndi e gunndo (atantaa) 11 desammbar 2007 to joɗnde Fedde Ngenndiije to Alsee.
Abdel Hamiid Abuu Zayd, hooreejo katiba «Ɗariiq Ibn Ziyaad » walla « El Faatihiin ». «Ko o neɗɗo pamaro doole, daɓɓo, waare mawnde. O fotaani woɗɗude duuɓi 50 », ko nii Pierre Calmatte, dahanooɗo woppitaa e feebariyee 2010 siforii mo. Omo siforee kadi wonde neegɗo, muukiiɗo, uddiiɗo. Innde makko tigi rigi ko Abiid Hammadu. Goomu makko fof ɓuri neegde, sibu ko kanngu tan fuɗɗii warde dahaaɓe (Edwin Dyer e Germaneau). Ko o Alaserinaajo, o jibinaa ko e wuro Tugguurte, 600 kiloo worgo Alsee. O woniino tergal FIS (Front Islamique du Salut). O naati e cukkiri (maquis) Alaseri ko e kitaale 1990 e gardagol Moktaar bel Moktaar, o wonti tergal GSPC. Ñaamgolluuji makko puɗɗii ko e 2003, e dahngo 30 tuubakooɓe wanngotooɓe e nder Saharaa ; caggal ɗuum e dahngo e warngo Edwin Dyer to Mali (2009) e Michel Germaneau (sulyee 2010).
O naati dillere Islaamiire nde ko gila e fuɗɗoode mum, e kitaale 1990 e gardagol Abdel Rasak el Paraa, e nder fedde GSPC. Ina wiyee alaa fof ɓiliiɗo hakkunde makko e ardorde Al Kayda, teeŋti noon e Aymaan al Zawaahiri, gooto e hoohooɓe Al Kaydaa, misranaajo. Kanko jogii hannde tuubakooɓe Farayse njoyo ɓe, dahaaɓe to Arlit.
Yahiyaa Juwaadi, hooreejo «amiraa Saharaa»
AQMI fecci Afrik hirnaange ko e pecce (tunɗi) keewɗe. Amiraa Saharaa ko tunndu jeenaɓiiru (9ɓiiru), tuggi Maali, Niiseer, Niiseriyaa, Libi, Muritani e Caad. Ko Yahiyaa Juwaadi (Abuu Amar) lomtii ɗoon Moktaar Bel Moktaar gila 2007 e joɗnde amiiru nde. Omo yahra hikka e duuɓi 40.
Yahiyaa Abuu el Hammam. Ko o neɗɗo Abdel Hamiid Abuu Zayd, ko e les njimaandi mum o woni. Omo yahra e duuɓi 30 e ko fawi. Ko o Alaserinaajo. Kanko ardii katiba «El Forqaan» tuddinɗo hirnaange Tummbuktu. Ko o tergal GSPC o wonnoo. Omo tawaa yoga e dahngooji baɗɗi e Saahal ɗi. Ina wiyee ko kanko hirsi Michel Germabeau. Won wiyɓe o waraama e nanngondiral AQMI e konu Muritani ñalnde 21 settaambar.
Abdel Moktaar Belmoktaar, hooreejo katiba « El Mulaaɗamuun ». Omo wiyee kadi Abuu Al Abbees walla Belluwaar (Ɗokko). Omo wuuboo e diiwaan Saahal o ko ina wona jooni duuɓi 15. Katiba makko ɓuri ñiiɓde ko e rewo Maali e Muritani. O jibinaa ko e hitaande 1972 to Gardaya to Alaseri. O yahiino Afganistaan haɓoyeede. Ñaamgolle makko puɗɗorii ko e warngo duwaaniyeeji e reenooɓe keeri, sibu o waɗatnoo ko njulaagu ngujjitaangu (contre bande). Anis Rahmaani wiyi e makko : «Moktaar bel Moktaar ɓuri dartoraade ko njulaagu ngujjitaangu, wonaa ownugol. O huutorinooma GSPC e ngoon yeeso, hannde o huutortoo ko AQMI, ngam waɗde taraafik e innde Islaam. So goonga, o yiylotoo tan ko kaalis ». Alain Rodier ko ɗum haali e makko : «ardorde AQMI waawaa waasde gollodaade e makko, sibu ko kanko addanta fedde nde ko ɓuri heewde e otooji e kaɓirɗe sabu golle taraafik ɗe o waɗata e diiwaan he gila 1995». Omo anndiraa «Mister Marlboro» sibu makko jiimde taraafik simme e dorog e kaɓirɗe (njogitaaje) e ɗanniyankooɓe … Omo nanondiri no feewi e hoɗɓe e nokkuuji ɗi, o jogii heen kadi wallidiiɓe heewɓe ; ɗum na walliti golle makko. Anis Rahmaani wiyi wonde «AQMI waawii naatnude Tuwaareg en e fedde mum hay so tawii ɓeen ngonaa salaafiyeeɓe e iwdi. Kono, nde tawnoo ɓe ngoni ko e nokkuuji baasɗi, aɓe katojini no feewi e kaalis e kisal. Yimɓe AQMI, so ina njaha dahoyde, walla waɗde njulaagu ngujjitaangu, kasata ko yimɓe woɗɓe, nde tawnoo nde mbaawaa yahde e teeruuji sibu maɓɓe yiytinaade». Kanko wonnoo amiiru Saharaa. Kono hannde omo wellitii, ko bannge makko o gollotoo. Ko goomu makko dahnoo Espaañnaaɓe e noowammbar 2009 sara Nuwaadibu.
Bookara Aamadu Bah


text:
Hol to dow heedti e aduna hee, to les woni?
Kooyniiɗo fof wiya “dow”, ndaarɗo hedde kosɗe mum (koyɗe mum) fof wiya les.
Ɗee geɗe fof pawii tan ko e ngonka e nokku. Alaa fof ko woni heen goonga tigi rigi, (tigtigi), alaa fof ko woni heen goonga mo yeddotaako, timmuɗo mo alaa to fawii.
Huunde ena waawi wonde les, wona dow tawa woni ko ɗo gootel. Fawii tan ko e ndaaroowo oo: gonɗo dow huɓeere, ma wiy lampa ko les woni ena seŋii e mbildi. Gonɗo les mbildi ndii wiyata lampa kaa ko dow woni, maa hooynoo. Ɗumɗoo kam ena weeɓi faamde. Kono wonaa toon pay-ɗen.
Payen e ko ɓuri jiiɓaade koa, ma en paam dow e les ngoodaani e aduna hee.
Tagopeeje e lebbi mum en, Naange, Koode, Deental koode (galaksi) fof ngoni ko e weeyo, e baawɗe tagɗo ɗum en oo. Ɗee tagooje fof ngoni ko e weeyo, etee ko weeyo taari ɗum en bang-yoo-bang (bangeeji ɗii fof). No neɗɗo mutirta nder maayo nii, tawa banngeeji makko ɗii fof taarii mo ko ndiyam, ko noon Leydi, Naange, Lewru Koode ngoniri e weeyo.
Eɗen nganndi hannde, so woodii e bannge e leydi ndi nguur-ɗen e dow mum ndii, gonɗo e ñalawma, bannge goɗɗo oo, wonata ko e jamma. Sabu jamma alaa ko woni so wonaa mbeelu Leydi.
Oɗon nganndi so caafal naange yanii e maa, ooto bannge e maa ko mbeelu maa wonata ɗoon (hay so caafal lampa walla fooyre). So a wonii e jamma, ngon-ɗaa ko e mbeelu Leydi, sabu leydi ndii ko ko wirnu maa e naange ngee.
Jooni noon, so a wonii e ñalawma, kooyno-ɗaa naage walla sonndu, walla ndiwri, mbiya ko ɗum woni dow. Ndeen noon wonɓe ooto bannge leydi ɓee, (les koyɗe maa, heedtuɓe ooto bannge e leydi) ngoni ko e jamma. Ɓeen ngonata ko les. (Miijo-ɗee fuku tan).
Wonɓe e jamma ngoni ko les, kono, so ɓe kooyniima ɓe njiya lewru ena jalba, ɓe mbiya lewru nduu woni ko dow. Ko ɓe mbiyta dow koo (hono lewru nduu) wonanntu maa aan gonɗo e ñalawma oo, ko les les (les ko woni les koo, sabu neɗɗo kooynotooɗo lewru nduu woni ko les maa, woni ko e jamma, lewru ndu o hoonotooo nduu ɓuri kadi wonde les maa).
Yeru mo ƴeftuno-ɗen adan oo, nde kaalaten hakkunde gonɗo dow huɓeere e gonɗo les mbildi, ko fayti e lampa kaa, ɗuum ko dow leydi gon-ɗen. Ɗoo les e dow pawii tan ko e gonka neɗɗo.
Ko fayti e Leydi ndii e hoore mum, e wonde mum e nder weeyo, no naange e lewru ngoniri e weeyo nii, ɗo, DOW E LES NGOODANI. ƊUM FAWAAKI E NGONKA. Yeru, yahnooɓe to lewru, no njiyraten lewru ena ummoo, yahaa e dow koye men en, mutoyaa, ko noon ɓe njiratnoo leydi.
Maa wood (haawnaaki) wiyooɓe, so wonii wonɓe les ɓe, hono wonɓe e jamma ɓee ngoni ko les, ko haɗata ɓe teɓɓitaade ɓe njana! Mi jaaboo: hol meeɗo teɓɓitaade fayi hedde lewru! Gooto fof leydi ko ka fooɗata ɗum. Sinno fooɗataano, so a werliima haayre artataa. (so a diwii ne kay a ruttotaako e leydi).
Umar Abdalla Wele